text:
MESSE GRANDE DI AVÔT PAL FRIÛL A AQUILEE DOMENIE AI 18 DI LUI AS 6.00 SORE SERE TE SOLENITÂT DAI SANTS ERMACURE E FURTUNÂT
(Avis, 1 di Lui 2010)
Solenitât dai Sants Ermacure e Furtunât
La basiliche mari di Aquilee nus spiete ancje chest an pal avôt dal Friûl
domenie 18 di chest mês as 6.00 sore sere.
Si cjatarìn cui nestris Sants e cu la nestre int
par cjapâ dignitât e fiducie dongje dal Signôr.
Daspò de Messe si fermarìn in companie par un ghiringhel.
Zuan Pieri Biasatti, dean
Lis resons che nus sburtin a vivi cun profit lavôt dai Sants Ermacure e Furtunât a son tantis e di ordin diferent, come che diferentis a son lis dimensions e lis dibisugnis dal om.
A son lis resons de fede che e je un don di Diu ma che si incjarne tai lûcs e te storie di un popul.
Ma Aquilee e je ancje la lidrîs dal nestri jessi furlans. Se jessi furlans e jessi cristians a àn par nô une sorte di comunance di timp e di lûc, par nô fede e culture, religjon e identitât no son une cuintreposizion ma doi aspiets di une uniche realtât, che e va salvade, valorizade, vivude in armonie. Par podê jessi nô stes e par podê judâ il mont, cence jessi glotûts dal vilagjo globâl, là che ducj si riscje di jessi compagns tal nuie.
pre Checo Placerean
An 933 de Patrie
259 in spiete che al sedi
ripristinât il Patriarcjât
17 de Bibie al popul
Il vescul di Rome il Pape Benedet XVI al ringrazie Glesie Furlane
(Avis, 18 di Jugn 2010)
Il tierç libri de "Opare Omnia" di pre Antoni Beline "Riflessions di un predi cjargnel" al è stât mandât ancje al vescul di Rome il Pape Benedet XVI par che i dedi une man te Sô opare pastorâl.
Cussì o sin contents che ancje il vescul di Rome, Joseph Ratzinger, al vedi mût di lei chestis pagjinis e di cognossi, almancul un freghenin, un predi, fi dal Friûl e de Glesie di Aquilee, che al à lassât e al lassarà a dilunc il segno de sô presince te storie de nestre Glesie e dal nestri popul.
O crodìn che chest librut, scrit ai 29 di setembar dal 1974 che o vin publicât te version furlane e ta chê origjinâl taliane, cuntune grampute di articuluts sul stes argoment come zonte, nol à pierdût il so valôr in tune situazion come chê che o vivin tant in certis analisis che al faseve, che tai tentatîfs di soluzion che al proponeve.
Cheste la letare di ringraziament.
FEMINIS, PERSEGUITÂTS E BIÂTS TE PLUI ANTIGHE ICONOGRAFIE CRISTIANE
(Avis, 4 di Jugn 2010)
Glesie Furlane e à il plasê di invidâti a Vençon domenie 20 di jugn.
As 3.00 dopo misdì al sarà il Gjespui in Domo, as 3.30 te Sale Patriarcje Bertrant il dot. Gabriele Pelizzari al presentarà:
Feminis, perseguitâts e biâts te plui antighe iconografie cristiane.
Cuntun riviodisi
Il Dean
Zuan Pieri Biasatti
Signôr, no sta cjastiâ i puars cul gjavâur la sperance e la gole di cirî.
Dome viôt di lôr, parcè che a son simpri a riscjo. Chel che al è tal scûr, al va par dut là che al cjate lusôr, usance lis paveis che a svolin viers la lûs e a restin brusadis.
Signôr, no sta cjastiâ la eterne inlusion dai paurs cun eternis delusions.
pre A. Beline, Cirint lis olmis di Diu, 2.
INTE MEMORIE DI PRE ANTONI - TIERÇ ANIVERSARI
(Avis, 3 di Avrîl 2010)
O sin tal tierç aniversari che pre Antoni nus à lassâts e lamicizie cu la fede nus invidin a ricuardâlu.
Vinars 23 e sarà celebrade une Messe a Visepente as 8.00 sore sere.
Domenie 25 si cjatarìn a Vençon as 5.00 sore sere.
O parteciparìn a la Rogazion di S. Marc.
Lapuntament al è in Domo e daspò, cjantant lis litaniis dai sants, o larìn viers la glesie di S. Catarine pe Messe.
Al ricuardarà pre Antoni Mauro Della Schiava, che al à discutude la tesi di lauree
Restâ cu la int lesperience di Glesie Furlane.
O varìn locasion par gjoldi di une gnove publicazion de Opera omnia: Riflessions di un predi cjargnel.
Dal "Cumiât":
..."Vivêt a lunc, vivêt cun dignitât, vivêt di furlans. Vivêt pal vuestri ben, vivêt pal ben de glesie, vivêt pal ben dal nestri Friûl. Cence fâ i prepotents e cence vendisi, lavorant e pratindint, galantoms cun Diu e cul mont.
Intun timp cussì birbant e galiot, us racomandi di no pierdi ni la memorie ni la tramontane ni la voe di fâ.
Se no rivais a gambiâ il mont, cirît che il mont no us gambii vualtris.
Se no rivais a salvâlu, metêtle dute par che no us sassini.
Che al puedi benedîus Diu e la storie, come che cumò us benedis pe ultime volte e cun dut il cûr il vuestri puar predi e fradi"...
pre Antoni
"DANUS VUÊ LA AGHE CHE NUS COVENTE"
(Avis, 22 di Març 2010)
In chescj dîs si celebre la zornade mondiâl da l'aghe. Licio De Clara al à domandât di meti sul sît di Glesie Furlane chest document, come segno di adesion ancje nestre a cheste zornade e a chest problema che cul timp al sarà simpri plui grâf ancje culì di nô. E je une biele letare pastorâl dai vescui de Americhe Latine.
Luis Infanti de la Mora, vescul Vescul Vicjari Apostolic di Aysén Fradis e Sûrs miei cjârs: di visite ae comunitât di Villa O'Higgins la mê veture e veve sêt. Saceâ cheste sêt mi à costât 850 pesos par ogni litri di benzine. Ancje jo o vevi sêt. Ogni litri di AGHE mi à costât 900 pesos. No soi restât cuiet. Intal ream des aghis puris e di cristal, des nêfs eternis, dai salts di aghe plens di gracie, dai flums maestôs, come in Aysén, là che si pues bevi la aghe plui pure dal mont, e a gratis, la aghe in butilie e je plui cjare de benzine, dal lat, di un chilo di pan. E tant che tons di fûcs artificiâi il cjâf si à jemplât di "parcês". O ai cirût, domandât, viodût, pensât, cjacarât...E je stade une rason in plui par scrivi cheste letare pastorâl, la prime intai miei 8 agns di servizi tant che vescul de regjon di Aysén de PATAGONIE.
A LUCINÎS IL 3 DI AVRÎL LA FIESTE NAZIONÂL DE PATRIE DAL FRIÛL 2010
(Avis, 22 di Març 2010)
Chest an la Provincie di Udin Provincie di Pordenon Comun di Gurize Consei di cuartîr di Lucinîs Istitût Ladin Furlan "Pre Checo Placerean" cu la partecipazion di Regjon Autonome Friûl Vignesie Julie, ARLEF - Diocesis di Gurize, Concuardie-Pordenon e Udin - Universitât dal Friûl, C.I.R.F. - Comun di Udin - Ufici scolastic regjonâl - Societât Filologjiche Furlane - Parochie di S. Zorç Martar di Lucinîs - Parochie e Borc di S. Roc, Gurize - Grop Folcloristic Danzerins di Lucinîs a organizin la fieste nazionâl dal Friûl. La provincie di Udine à preparât un prontuari par capî. Un librut sempliç che al vûl jessi un contribût pe comprension de Fieste dal Friûl. Pensât par judâ a capî il parcè de sô impuartance e di cemût che cheste ricorence e sedi un pont centrâl ancjemò valit par rinsaldâ i leams dai furlans cu la lôr tiere e la lôr lenghe. No dome, al serf ancje par dâ informazions sveltis su la atualitât dai valôrs identitaris e sui beneficis che a derivin sedi di un pont di viste sociâl che economic, ma ancje par visâ des manifestazions ator pal Friûl.
GLESIE FURLANE SIMPRI PLUI ON LINE
(Avis, 12 di Otubar 2009)
Glesie furlane (www.glesiefurlane.org) e continue la schirie di ativitâts che le viodin impegnade te valorizazion des lidrîs culturâls, religjosis e linguistichis dal Friûl.
Une atenzion che no cjale dome a la storie vint come riferiment il patrimoni inestimabil dal Patriarcjât di Aquilee, ma ancje al dì di vuê cuntun voli a lis gnovis tecnologjiis.
Cun cheste atenzion propit par mantignî une azion leade ai timps de societât moderne, Glesie furlane e à realizât un program radiofonic cul titul Lis flabis di Fedro voltadis pai furlans di pre Antoni Beline, une schirie di leturis radiofonichis in 16 pontadis che a laran indevant ogni sabide fint a Nadâl 2009.
Il progjet al è realizât cence contribûts publics in colaborazion cun Radio FM Comunicar e il program "Fuarce Furlans" (che si pues scoltâ ancje in streaming su http://www.fuarcefurlans.com.ar/) fat de radio dai furlans di Colonia Caroya te provincie di Cordoba in Argjentine.
La trasmission e je stade ideade di Christian Romanini che le à realizade cun Venusia Dominici e Sonia Romanini pes vôs e cul jutori tecnic di Luca Peresson e Claudio Roya: il program al ven trasmetût sedi in direte in FM in Argjentine e in streaming sul sît http://www.fuarcefurlans.com.ar/ ogni sabide te suaze dal program "Fuarce furlans" che al tache aes 5 dopomisdì (ore furlane). La repliche e je ogni lunis a 1 dopomisdì su lis frecuencis di Radio Onde Furlane (FM 90.0 MhZ) e dut larchivi des pontadis si cjate on line: http://www.fuarcefurlans.com.ar/ .
Ma la atenzion a lis gnovis tecnologjiis che a permetin di scoltâ la radio in dutis lis bandis dal mont no si ferme chi: Glesie furlane, dongje dal sît isituzionâl (www.glesiefurlane.org) e je rivade ancje su Facebook, il plui cognossût social network dal moment I confins fisics no esistin plui: il Friûl al va pensât no dome come la nestre Patrie cul teritori che o cognossìn, ma propit parcè che ator pal mont a son tancj i fîs e i nevôts di furlans, che tai agns a àn scugnût partî, al devente inevitabil resonâ intune prospetive glocâl, ven a stâi pensâ globâl fevelant locâl. Il Friûl al è duncje chel lûc, reâl e virtuâl, li che si fevele par furlan: che al sedi chi in Patrie, o in Argjentine o in Canadà o in cualsisedi altre bande dal mont e di Internet e dîs Glesie Furlane.


c: text/html

text:
Alan Turing
Alan Mathison Turing (23 di Jugn 1912 – 7 di Jugn 1954) al è stât un matematic e logjic inglês, e pionîr de informatiche. Turing al è stât influent in maniere ecezionâl int al svilup de informatiche, e al à creât la machine di Turing, une formalizazion de ideis de "algoritmi" e "elaborazion" (elaborazion eletroniche des informazions, calcul, o computazion), ch'al pues jessi considerât un model de ordenadôr multiûs (o computer). Turing al è considerât il pari de informatiche teoretiche ed inteligjence artificiâl.
Vie pal la Seconde Vuere Mondiâl, Turing al ere a vore par la Government Code and Cypher School (Scuele governatîfe de codiç e cifrari) a Bletchley Park, il centri britanic de analisi criptografic. Turing al à inventât tancj tecnichis par risolvi cifrari todesc, ancje par cjatâ configurazionis par la machine Enigma. Dopo la vuere, Turing al à lavorât par il National Physical Laboratory (il laboratori nazionâl britanic par la fisiche), e il Computing Laboratory (il laboratori de informatiche) a la universitât di Manchester cun Max Newman.
Turing al è stât perseguitât par azion omosessuâl int al 1952, cuant che al jere un crimin int al Ream Unît, e al à acetât la cjastradure chimiche in alternative par la preson. Turing murî di invelenament di cianûr — suicidi daûr dal inchieste tal timp. Int al 2009, dopo une campagne su internet, il prin ministri britanic Gordon Brown al à domandât scuse in maniere uficiâl par cont dal guvier britanic, e la Regine Elisabete II al à concedût il perdon postum int al 2013.

robotstxt: allowed

filter: keep


text:
sabato 2 marzo 2013
Lenghe Furlane: Raff BB Lazzara
Disint che Raff BB (=Bombadil Badaluc) Lazzara al è poete, scritôr, artist, creatîf, dissegnadôr e v.i. si va a pericul di no capîsi, se no si zonte un atribût fondamentâl: trastolon. Di fat par lui e je pardabon perfete cheste peraule, che e je stade cjapade de locuzion tradizionâl furlane “a trastolons”, che e voleve dî “clopant”, “mo ca mo lâ”, “in trambulis”, e che e je deventade la bandiere de corint leterarie e artistiche (di fat si zontin ancje grafiche, musiche, e sperimentazion di ogni sorte) plui significative dai ultins agns in Friûl.
Raff BB Lazzara, che chi o presentìn soredut pes sôs contis curtis, publicadis pal plui, ancjemò une volte, te riviste La Comugne, al è un dai interpretis plui rapresentatîfs dal coletîf trastolon: la profonditât artistiche e da sù intune forme simpri sperimentâl, che tal so artifici e tal so jessi gnove no à pôre di cjapâ modei antîcs e arcaics, che e rive, cu lis sôs costruzions origjinâls e dispès aglomeradis par associazion e ancje cence coniunzions, a une grande potence espressive. In cheste potence si pues preseâ un ecuilibri formât di ecès che si belancin e si dan dongje intun mismàs che nol urte mai il letôr, ma lu maravee e i fâs passâ i limits dai siei guscj usuâi. Tra i diviers rivocs “classics” che si sintin te opare di Lazzara, chei plui facii di individuâ a rivin di Zuan Batiste Donât (sec. XVI) e di Otmar Mainardis (sec. XX). Par viazâ tal Friûl a trastolons si scuen lei la so conte Lu Miliart.
scrit dal Camarîr
cjolt de Ostarie Viere
Etichetis: Camarîr, Lenghe Furlane, Ostarie viere, Raff BB Lazzara
venerdì 1 marzo 2013
Lenghe furlane: Agnul di Spere
Agnul Michêl Pitane o Agnul di Spere (1930-2005), nassût a Sedean, inzegnîr lât emigrant par tancj agns in Svuizare, al è stât une des figuris plui nobilis e claris de leterature e de culture furlane des ultimis desenis di agns. Tant che sostignidôr ferbint de lenghe e de nazion furlane, ce che lu caraterizave e che lu distingueve intun ambient conflituâl e jere la mancjance totâl di agressivitât, la bontât naturâl e insiemi une fuarce straordenarie, fondade su la sinceritât cun se stes e cun chei altris: cheste fuarce lu à puartât a deventâ un pont di riferiment pai furlans tal forest e po dopo pai scritôrs di chenti che al à dât dongje, dal 1982, te Union Scritôrs Furlans. Tant che poete al à publicât Semantiche dal flaut, 1975, Un istât, 1979 e 1996, Chês flamis, 1988, Lis paveis di Plasencis, 1992, Impressions, visions, 1997. Al è stât ancje tradutôr e al à publicât oparis terminologjichis, fintremai al è stât il prin president dal CFL2000. Tant che scritôr di contis curtis al à publicât dal 1983 Il sît di Diu e po dopo altris contis ca e là, ancje in “La Comugne”. Il furlan di Agnul di Spere al è un model impuartant: al mostre une ricercje cussiente, che cualchi volte e sielç l’iperpurisim, testemoneant une fase storiche de lenghe furlane culte, vivarose plui di dut tai agns Setante e Otante.
La sô prose, spieli de sô personalitât, e je soâf, lizere ma profonde, no à presunzions e cun contignûts che a somein minims e fevele drete ae anime dal letôr.
La sô prose, spieli de sô personalitât, e je soâf, lizere ma profonde, no à presunzions e cun contignûts che a somein minims e fevele drete ae anime dal letôr.
Scrit dal Camarîr de Ostarie
cjolt de Ostarie Viere
Etichetis: Agnul di Spere, Camarîr, Lenghe Furlane, Ostarie viere
domenica 30 dicembre 2012
Vie Viegnesie
Lis cjartis a son za prontis sul taulin. Anzit: sui taulins, par vie che a àn chê di fâ une briscule a sîs e a àn metûts dongje doi taulins. Pino, Jacum e Anzul di une bande, Romeo, il lunc e Pieri di chê altre. Plui une schirie di altris che a son li a viodi, cjalâ, dî alc, cussì po!
Ma la partide no scomence. Si à inviade une discussion di chês penzis. Parcè mai che chei dal Comun a àn clamade la strade basse, via Venezia.
- Via Venezia? Parcè?
- Si larà a Vignesie di chê bande li!
Ah, ben, se al è par chel, sigûr che si va a Vignesie. La strade basse no finìs, e va di lunc inte stradele di cjamp, fin che e rive su chê strade blancje daûr Chiasiellis. Di li a Mortean, facil. E po Napoleoniche, Codroip, po jù a Latisane, autostrade e veh che tu rivis a Vignesie.
Ah, ben, se al è par chel e chel altri, si podares rivâ a Vignesie ancje di chê altre bande, chê cumò le àn clamade vie Triest, che ti puarte fûr dret su la provinciâl, che e à non vie Gurize, e di li tu stâs pôc a rivâ a Mortean. E po Napoleoniche, Codroip e jù a Latisane e...
- Misteris!
- A capissin dome lôr.
La partide no va indevant, no scomence nancje.
- Dâi non Vignesie a la vie basse!
- Salacôr par vie de aghe... che e va intal bas...
- E Vignesie e je inte aghe...
- Iiiih! E alore la strade alte a varessin di clamâle Lussari!
- Ce maniis di meti nons fûr di troi!
- No son trois a Vignesie!
- Trois di aghe.
- A son fûr cu la cite!
- Ma ce ti interessie a ti?
- Zuìn, dai.
- Buine sere.
Al è jentrât un, un gnûf, al è jentrât il curt. Pino che al à lis cjartis in man, par messedâlis, al reste fer, come inseminît, culis cjartis par aiar, a cjalâ chel gnûf rivât. E, dut intun colp, al tache a ridi. A ridi di mat.
- Ma ce ti saltie sù?
- Ti daie di volte il zurviel?
Il curt al à tirade dongje une cjadree, al domande cui che al vinç e i sberle a Dario, il paron dal locâl, di puartâ un butilion di neri.
- Ma si puedie savê ce ti à cjapât? – ducj a domandâi a Pino, che al va di lunc a ridi e nol messede lis cjartis.
Finalmentri al rive adore a bonâsi, al fâs un moto a ducj di stâ a sintî e al si zire bande dal curt:
- Dulà sêstu a stâ, tu, curt?
Il curt al è ancjemò daûr a sistemâsi su la cjadree e a cjalâsi ator par decidi cuale che e je la miôr postazion par viodi ben la partide. Al reste scaturît.
- Ce? Ce robe?
- Dulà che tu sês a stâ.
- Ce maniere dulà soio a stâ? No tu sâs? Se tu sês vignût ancje setemane stade li di me?
- Sì, ma dîmi...dulà stâstu?
- Inte strade basse, veh!
- Sì, ma ce aie non cumò? – al insist Pino.
Il curt al è simpri plui scaturît. Al cjale chei altris che a son sentâts, che cualchidun al tache za a riduçâ. Cualchidun che al scomence a capî e cuachidun altri par no fâsi viodi che nol capìs.
- Ce non i ano metût, chei dal Comun?
- Via Venezia.
- Eco. E tu, ce âstu non? Il to non vêr...
- Mah...
- E dai! Ce âstu non?
- Lido.
di Laurin Zuan Nardin
Etichetis: Contis, Gjenar ironic, Laurin Zuan Nardin
venerdì 7 dicembre 2012
Istât da Agne Lene
Cun dute le canae ch'a 'nd ere da Agne Lene cheste Istât, par fuarce che cualchi acident a scugnive rivâ.
- La Zizi a jere colade e a si jere rote il nâs e no podeve plui maridâsi seben ch'a veve bielzà vot agns.
- Il Nino al si jere brusât il gargat crodint di bevi vin intune butilie di asêt e al jere restât cence vôs seben che nol veve vût mâl.
- Il Paride tignût a diete, par vie di une malatie che di sigûr a veve sô mari, al jere restât cence mangjâ par vie che le gnot al eave te cjanive a roseâ salam e çuç di mont
- Il Vigjut det il Nonçul parcé ch'al à simpri zuiât a fâ le messe par sunâ lis cjampanis, invezit chest an al à zuiât al dotôr e al veve mitût une aspirine te surisute di sô cusine par vuarî il so nâs. joissus!
- I plui trancuils a someavin sei i doi zimui ch'a lavin simpri a pescjâ tal Dean fin cuant che si son fats cjapâ a spiâ lis copiis di morôs te glerie e da pescjadôrs a son deventâts pecjadôrs.
- Il plui brâf al sarès stât il Beput ch'al veve chê di spacâ lens ogni di ma dopo doi dîs al veve sbaliât il colp e il massanc invezit di finî sul çoc a i ere rivât tal zenoli.
Agne Lene, jenfri il disperâ e il riduçâ e rivave istès a calmâ lis maris e i paris ch'a si cavilavin pai fruts e i fruts che si cavilavin par un nuie seben la Nini si jere barufade cuntun vicin parcé che al infilave 'ne canucje tal cûl des ranis e po al sofflave fin a fâlis sclopâ. Joiii! Sorte che e veve vinçût jê se no' chel voli neri cuissà trop che i varès durât.
L'unic da calmâ nol jere un frut ma Checo il marangon, il vicin ch'a si lamentave che le mularie i veve robât plui di doi chilos di clauts. Naturalmentri, agne Lene a zurave de inocence dai fruts e lôr a zuravin che no vevin mai tocjât nissun claut. Ma il Checo sêti ch'al lave a cirî i clauts par vê un cafè o a bevi un café par podê tirâ fûr chê dai clauts, a nol dave pâs a di nissun.
Siché l'Istât e scomençave a lâ jù di brut e finalmentri, une gnot, al jere vignût un burlaç a sfredâ le atmosfere e calmâ i gnièrs. La dì dopo, daûr di cjase al someave che le pâs e fos tornade dopo une lungje vuere. Jenfri dutis lis robis ribaltadis dal vint e bagnadis dae ploie a si jere scuvierzût che un nît al jere colât dal cjariesâr. Un nît fat dut di fier e di pantan. Di fier?
Si, al é propit cussí che il Checo al à podût recuperâ ducj i soi clauts robâts daes chechis par fâ il nît.
Anin a bevi un cafè. I disè agne Lene. E il bepi al acetà par vie che s'a no era stada la sô canaia, las checas a vignivant dal so cjaresâr.
E... E al é cussi' che Checo il marangon al é stât ribatiât Checo das checas.
di Jaio Furlanâr
Etichetis: Contis, Gjenar ironic, Jaio Furlanâr
mercoledì 28 novembre 2012
Doi metros
Agne Lene da un pôc di timp a no fâs che lamentâsi che e piert le viste, che e piert il gust, che e piert le voie, che e piert le sveltece di movisi e di capî ma che no à timp da pierdi a lamentâsi parcè che se no fâs cumó ce che e à da fâ nissun lu fasarà al so puest.
Le sô amie Gjildine, e dîs a di chei che vuelin scoltâle, che agne Lena da cuant che à fat le cincuantina i taca un mâl ogni matina e cumó a piert encja las vorêlas.
Cussí a scuen ripeti lis robis ancje trê o cuatri vôltis prime che e vedi capît. Biada femina, disse Gjildine, sperin che no tâchi ancje a lâ vie di cjâf.
A varès di lâ dal miedi che forsit il miedi i darà alc par udâla. Dome che a Agne Lene no i plâs di lâ dai miedis e alore le Gjildine, cun chê di fâsi cjapâ la pression e je lade dal miedi par domandâi ce che e podeve fâ pe sorditât di agne Lene. Il miedi i à dite che nol podeve fâ nuie cence viodile di persone ma i à dite di provâ a fâ come dal oculist cuant che si à da lei lis letaris che a son scritis sul mûr di chê altre bande de stanzie.
Alore îr, le Gjildine si é decidude. Rivade fûr di cjase e à provât a cridai pal barcon, ce che e faseve di bon da mangjâ, ma agne Lene no i à rispuindût.
- Joissus, poara femina, a no sint nencja il gno tucâ sul vêri!
Po e à provât a vierzi il puarton di cjase e di cridai vie pal coridôr le stesse domande. Ma cence vê nissune rispueste nancje li.
- Joissus mari, disse, a è deventada plui sorda di ce ch'o pensavi e plui vecja di ce ch'o crodevi!
Su le puarte de cusine, forsite che li e varès podût sintî:
- Bondi po Lena, ce fâtu da mangjâ vuê, po?
Ma nancje li agne Lene no si jere ni voltade ni i veve rispuindût.
Alore, pe cuinte volte da doi metros di distance i veve domandât:
- Bondi po Lena, ma ce dal osti stâtu fasint da mangjâ vuê po che nancje no tu cji voltas par rispuindi?
Li le rispueste i jere vignude subite e plene di stice:
- Ma, sint mo, Gjildina, a é bielzà la cuarta vôlta chi cj'al dîs e cj'al ripet: O fâs mignestra di fasois! Setu deventada sorda?
Cussí la Gjildina a sa ce ch'a à da dî al miedi. Doi metros. No di plui.
di Jaio Furlanâr
Etichetis: Contis, Gjenar ironic, Jaio Furlanâr
lunedì 19 novembre 2012
FUMATE A FEAGNE
E al leve indenant cussì par dute la gnot, cence polse, segnant cul dêt i cjamps bande Moruç.
Cussì cuant che e ven jù la fumate, pal borc di Feagne, a 'Sef i ven za inzirli.
E sucêt ogni volte, cun chel timp… un insium puntuâl come la fan e la sêt, che al rive e lu ten dismot, ancje se di so pari, in vite, nol veve mai vude pôre.
Al sa benissim 'Sef, ce che al varès di spostâ.
Il confin dal cjamp vieri, dilunc la rive, al è falât di trê o cuatri cumieris, une piçule robarie che il vieli, prin di saludâlu par il mont dai plui, i veve pandude cidin cidin, par che si viôt che si vergognave parfin de femine, di chê malefate.
Ma lui, che al veve cjapât in man ducj i cjamps, cumò – paron une vore plui atent a tignî di voli i metadiaris – no dome ju veve fats rindi, ma i secjave propit pierdi chei cuintâi di blave, ancje se vignûts dongje par un confin falât. Tant, la tiere di chê altre bande e jere di un puar beât che nol jere nancje bon di cjatâsi il nâs te muse… pues crodi se si inacuarzeve che il clap al jere rodolât di ca de grande agace.
Ma so pari, invezit, al someave jessisi inacuarzût benissim che ancjemò lu veve spostât.
E a nuie al jere coventât clamâ il plevan a benedî la cjase o lâ a durmî intune altre stanzie.
Ogni volte che e rivave la fumate, il sium al tornave, e la matine dopo 'Sef al someave un malât, cu la muse blancje e i voi segnâts.
Par fortune, si diseve, al sucêt dome inte stagjon dal umit, par che si no al varès vût il so cefâ a puartâle fûr. Ma chê sô maniere di frontâ i spirts de fumate, no podeve lâ indenant.
Al jere rivât un Otubar frêt, cuntune setemane intere di fum blanc che al cuvierzeve dut il paîs fintremai a rivâ tai curtîi e su lis muris dal cjistiel. E par dut chel timp 'Sef nol veve cuasi sierât i voi…
«Spostilu, ti ai dit! O tu ma la paiarâs, ancje se tu sês sanc dal gno sanc…»
E tal insium, cussì strac di no podê sveâsi, 'Sef i veve rispuindût, no si visave ce, ma si visave benissim di vêi mancjât di rispiet e ce che i veve dit so pari, cu la muse ruane, sot la barbe blancje.
«Ti vanzarà dome il bust e il cjâf…»
'Sef si jere sveât dome a chê menace, scaturît e in muel, ma di li indenant, lis gnots a jerin deventadis cuietis, no cate la fumate che no jere inmò lade vie.
Al veve fat ben a mancjai di creance al vieli, al pensave, ancje parcè, ce mal al podevie mai sucedi, inte vite di ogni dì, di lassâi dome il bust e il cjâf? Al bastave, dut câs, cuant che e sarès vignude la stagjon di bati, di stâ lontan de trebie e nol varès vût fastidis.
Ma si sbaliave.
Nancje un mês dopo, i jere rivade une cartuline.
Cun pocjis peraulis, secjis e precisis, lu clamavin in vuere.
di Raffaele Serafini
ispirade di une conte di paîs di Jessica Ziraldo
ispirade di une conte di paîs di Jessica Ziraldo
Etichetis: Contis, Gjenar fantastic, Gjenar storic, Raffaele Serafini
lunedì 12 novembre 2012
SCAMPANOTÂ
La idee i jere vignude cuant che al veve cjatade chê clâf, chel bocon di clâf lì, biel che al cirive di meti un pôc di ordin intai scansei de farie.
E jere la clâf dal tôr. Di cuant che al lave a scampanotâ.
Dit e fat.
Che lis cuardis no fossin plui lu saveve. Chês cuardis che a si rimpinavin sù, di fruts, ce gust! par fermâ la cjampane inviade. Cumò dut eletric. Lis cjampanis si sunilis di stant a bas, fracant un boton!
E vie lui su pes scjalis. Fin in cime. Fin in cime dal tor.
E velu che al tache a sunâ. Don, don, don, cu la cuarde curte, a man. A sunâ di muart. Cun passion. Come une volte, che a disevin che lui, Tunìn, la cjampane grande al saveve fâle cjacarâ.
Fin stuf, fin vonde al sune.
Tornât jù, al si sente su la piere grande in bande dal tor, jenfri il tor e la glesie.
E ducj a domandâ: cui isal muart? Cui isal muart? Cui stavial mâl?
Fin che a rivin fintromai li, a domandâi ancje a lui cui che al è muart, se al sa. E cui che al è lât a sunâ, là sù.
- O ai sunât jo - al rispunt lui. – Jo, o ai sunât.
- Ma parcè? Ma cui? Ma ce maniere?
Dut un murmui. Cualchidun ancje al si ponte un dêt sul zarneli e lu zire un tichinìn: nol sarà che Tunìn lì, puar, nol sarà che ...il cjâf...che nol sedi plui tant a plomp? A fuarce di scampanotâ cjampanis cumò i scampanotarà il sintiment, cui savê!
-Ma insumis! Si puedie savê cui che al è muart?
-Cesire – al rispuint Tunìn.
-Ma... ma Cesire... a son za vôt dîs che e je muarte, Diu i dei là che e je! Al è za stât il funerâl...
- Sì – al dîs Tunìn, come fevelant dome par sé, che lu scoltin o no – sì, al funerâl no vêso viodût cui che al jere a puartâle? Cui jerial? Cuatri becanots vistûts di neri, che nissun no ju cognòs, mai viodûts in paîs, nancje un amì, un cusin, un nevôt no sai! Nissun!
- Eeeh...,Tunìn... cumò...
- E chê altre dì al è nassût un vidiel li di Serfitut e nissun nol è vignût a clamâmi par judâ a tirâlu fûr, pazience se no mi clamin me, che o soi vieli, ma no àn clamât nissun! A doprin une machine, cumò, un fier, un osteon ce sajo jo, ancje par chel cumò! No coventin plui oms! E li de discjarie no viodêso damigjanis gnovis butadis vie? E i turclis inte ferace, no ju vêso viodûts?
- Sì, Tunìn, sì...Ma... cui isal muart?
- Ma no vês ancjemò capît? O soi muart jo!
di Laurin Zuan Nardin
Etichetis: Contis, Gjenar romantic, Gjenar sociâl, Laurin Zuan Nardin
lunedì 5 novembre 2012
La cjase
A Tite la none i veve dit di no vendi ni di butâ jù la cjase une volte che jê e fos muarte: je varès lassade in ereditât.
Une piçule cjasute di vecjis pieris di flum, cence cantine sot tiere ma cuntun pratic e biel camarin a nivel tiere. Un cjodut pai purcits, un cuatri strops di ort, une vît di clinto… un piçul paradîs.
Ma lui no…
Une volte crepade la vecje lui nol veve spietât che cualchi dì par demolî dut e in pôcs mês, fasintsi judâ di so cugnât moredôr e di trê braos operaris rumens, al veve tirât sù une biele vile, un fortilizi cun ducj i COMFORTS.
E ben doi profonts garages pal so SUV e pe Smart de sô femine.
Dopo di un prin otubar avonde seren e cjalt i varis Bernacca a proviodevin pai ultins dîs dal mês grandis ploiis ma Tite nol jere par nie preocupât te sô fuartece… se mai al ves tignût la stamberghe di prime al varès scugnût meti vacinelis a lis primis gotis… E cussì, la vilie dai Sants, ancje se al veve montanât dute la gnot e su Italia 1 a vevin dit che “l’Isonzo ha allagato Pordenone”, lui distès al pensà di jessi, pûr no vint di scugnî lâ a vore ta chê maladete dì. Al le jù intal interât par tirâ fûr il so machinon cjolt cul leasing. Apene vierte la puartute dal garage une grande masse di aghe lu invistì. Prime di murî inneât Tite al pensà che la none e veve vût reson: se lui al ves tignût chê cjase come che e jere… di sigûr nol varès fat chê brute fin!
Une volte crepade la vecje lui nol veve spietât che cualchi dì par demolî dut e in pôcs mês, fasintsi judâ di so cugnât moredôr e di trê braos operaris rumens, al veve tirât sù une biele vile, un fortilizi cun ducj i COMFORTS.
E ben doi profonts garages pal so SUV e pe Smart de sô femine.
Dopo di un prin otubar avonde seren e cjalt i varis Bernacca a proviodevin pai ultins dîs dal mês grandis ploiis ma Tite nol jere par nie preocupât te sô fuartece… se mai al ves tignût la stamberghe di prime al varès scugnût meti vacinelis a lis primis gotis… E cussì, la vilie dai Sants, ancje se al veve montanât dute la gnot e su Italia 1 a vevin dit che “l’Isonzo ha allagato Pordenone”, lui distès al pensà di jessi, pûr no vint di scugnî lâ a vore ta chê maladete dì. Al le jù intal interât par tirâ fûr il so machinon cjolt cul leasing. Apene vierte la puartute dal garage une grande masse di aghe lu invistì. Prime di murî inneât Tite al pensà che la none e veve vût reson: se lui al ves tignût chê cjase come che e jere… di sigûr nol varès fat chê brute fin!
di Checo Tam
Etichetis: Checo Tam, Contis, Gjenar di orôr, Gjenar neri
Iscriviti a: Coments al post (Atom)


text:
lunedì 4 aprile 2011
IL EROI DAL DÌ
7 coments:
-
-
Ah, Jaio, cjalansi ator e cjatà un che ti smicje il voli a misure d'omp!
Altri, a l'è un ca l'ha zirat il mont e no l'ha viodut ce cal veve denant di se, ce che i ingropave il cur cence un batit d'emozion, distant di fassi omp, al reste frut, in cjase, cence imaginazion.
Braf, braf...
Frank
- 04/04/11, 09:17
-
-
Biele Jaio!
O racomandi dome "l'eroi" invezit di "il eroi".
Ma propit biele!
il Camarîr
- 04/04/11, 09:56
- Dame mit Fächer ha detto...
-
Ce ca mi plâs lei lis contis di Jaio!
Timp fa la none di ducj i blogarins, che à 90 agns, trentine di origjinis ma che vîf in Toscane, mi veve domandât di tradusi par talian la conte "I grumâi di Agne Lene". Je e veve provât a leile, parcè a si rangje avonde cul furlan, e a cognòs cualchi vilote di chês che il so om al cjantave ta un côr, ancje se a nol jere furlan.
Jaio profete in Toscane ... cumò tocje spietà che il so blog al jessi fûr da la cuarantene e dopo sperin di viodilu linkât ancje su la Patrie, e publicade alì une so conte.
- 04/04/11, 14:09
- Jaio Furlanâr ha detto...
-
Graziis un grum pai vuestris coments.
O ai cirût di meti sù une conte cun robis chi ai viodût 'ca e là e mi fâs plasê di vêlis condividudis cun valtris a traviers de conte. Pal camarîr, difat, al mi varès plasût ancje a mi di scrivi l'eroi ma par ben fâ o ai mitût Il eroi. Chest, parcé che di cualchi bande o vevi notât che cualchidun al diseve che in furlan ciertis elisions, se a si lis dopre tal fevelâ a no si an di doprâ tal scrivi. Puès dâsi chi fasi erôr ma dut câs o soi content che chiste pusibilitât a sêti no dome amitude ma ancje aprezade.
Prossime conte cun agne Lene? Mi plasarès fâ plasê a cualchidune:-)
- 05/04/11, 19:20
-
-
In efiets la norme ca e oblearès a meti "l'eroi", la elision e je regolâr, tal scrit e tal fevelât.
Forsit e je stade une piçule confusion cul articul "la" che invezit si scrîf simpri intîr, ancje "la aghe", "la iniziative", "la uniche robe" e v.i. e si lasse la elision tal fevelât, se si le fâs, e no tal scrit.
Il Camarîr
- 06/04/11, 00:33
- HaDa ha detto...
-
Gjenar ironic, però.
Leonore
- 02/05/11, 22:52
- HaDa ha detto...
-
Gjenar ironic, però.
Leonore
- 02/05/11, 23:03


text:
E lu savin, i nestris Contecurtârs che no podevin vignî a no viodin la ore di lei la croniche de serade di Ce Contino a San Zorz, achì su la Ostarie, e alore, cirìn subit di contentâju. Intant ve ju li parsore, i ospits de Serade. Cjalâju ben in muse in cheste imagjine, che a somein normâi, parcè che ae fin dal post us disvelarin la lôr vere nature.... Si che duncje:
La serade e tache cuntune sorprese, come che al sucêt simpri che a San Zorz che al pâr che al deventi kaput mundi, cuant che a son chei di Contecurte. (no, la k no je une falope, o intindin propit la fin dal mont). Chel in prin plan al è Michêl Ordenadôr, un informatic di assalt. Chel subit daûr, inte foto, al è Checo Leterari, un grandissim espert di storie de Leteradure Furlane.
A ducj i doi al è stât domandât la stesse robe di simpri... Parcé scrivi contis curtis par furlan?
E ve li, Michêl Ordenadôr che al rispuint cuntune vore di mimiche, e par fâ capî ben i conciets di penetrazion tal web e valôr de brevitât intal mont dai computer al improvise un balet, che o podê viodi chi in bande...
No savìn di cemût, ma ducj a àn capît.
Checo Leterari, invezit, dut di un altre paste, al è pardabon un studiôs di gale.
Nus à pandût, cjacarant cul Ostîr, la impuartance de brevitât leterarie come zonte jenfri la nature de narazion furlane, che e rive des stalis e de oralitât, cun chê scrite di cumò, che tantis voltis, inte distance lungje e à une vore di calcs talians; robe che intes contis curtis si pues evità. Insome... doi ospits di rivuart!
No come i doi letôrs de serade: Checo Tam, il famei de Ostarie e il nestri Berlon, Michele Londero (chi sot inte fotografie) che a àn pensât ben di mostra inte lôr maniere cemût che al è dificil scrivi contis curtis.
Il Berlon falant in plen la "conte gotiche plui curte dal mont" e il famei disvelant involontariamentri il finâl di chê subit daûr.
Insome... une bielissime maniere par judâ l'ostîr a cjacarâ dal teme de serade, che al jere "A savê contale..." ven a stâi dut ce che al è tal mieç dal moment che si à une idee di contâ e cuant che si tache a scrivi. Si à di sielzi tra prime seconde o tierce persone, il timp verbâl, ce disi e ce no disi... insome... bisugne savê contale.
E dopo o vin vût il moment de musiche...
In 2 rive no tocje pûr trop a no podevin jessi in doi, ma Franco, e bisugne disi brâf, nus à regalât dai biei moments di spoken word alternâts ae armonighe a bocje. E nol jere une robe di nuie, parcè che come che podês viodi inte imagjine, i zurâts di X-tractor, un talent inmaneât sul moment, a jerin une vore sevêrs.
Par fortune i vôts a son stâts alts! (cjalait il concorent cemût che al scjampe svelt, dopo la prove)
E dopo de musiche e je vignude la ore dal ospit de serade.
Fulvio Romanin, cjargnel di chei cu la "o" ancje se raventât, che nus à regalât moments une vore biei. O vin cjacarât dal so libri, La stagione della muta, e let un cualchi tocut, ma o vin cjacarât soredut dal libri che al sta scrivint - un romanç par talian - e dal scrivi in gjenerâl.
Lui che informatic d'assalt lu è pardabon, nus à contât robis maraveosis su ce che al è ator pal mont e su ce si pues scuvierzi anche cence movisi di cjase, come che al faseve Salgari. Velu chi sot che al discut cul Ostîr (o cu le cariole, che lu à inmagât migo pôc)
E cun di plui, jessint che i siei libri di contis curtis a son pulp, no son mancjât moments e contis di sanc e pistoletadis, o ancje chei che di cjoltis pal cûl.
(velu chi in bande, par esempli, Fulvio che si svante des sôs virtûts), cun il Famei, sul font, che nol pâr jessi masse convint.
E lis contis?
'nt son stadis letis une vore!
La conte misteriose no us al à disvelin, parcè che e jere cussì biele che o vin gust di metile sù su la Ostarie. Romanin, in ogni câs, le à induvinade, mostrant di jessi contecurtât di rasse (la bestie, eh).
O vin let ancje, a dôs vôs, il zâl metafisic dal nestri Jacum Trevisan, o Vôs, di Spirt Anonim, e une conte di Galliano di Buenos Aires e parfin une a sorprese, lete dal Ostîr in persone.
Jenfri lis contis curtissimis e je stade lete une conte di Kafka e la sierade, cun la rubriche Voltâts par furlan, nus à regalât Matheson e i siei Lemmings, lete a trê vôs intune atmosfere une vore inmagant... La leture de serade che e je plasude di plui al Famei, Ostîr e Berlon de Ostarie. (e un gracie a Friûlpoint che al à rivât a no lassâ l'ostîr cence golarine)
Finide ancje cheste sere. Podaressin disvelâ che al jere ancje prosec, crostins e une torte cu lis coculis, o podaressin contâ che al è stât metût adun ancje un librut cu lis contis che a son stadis letis, in tiradure limitade, che l'Ostîr al à distribuît cjolintlu dret de cariole.
O saludin invezit dome disint che la lenghe furlane e à fat une bielissime figure, doprade in contis pulp, mainstream, romantichis, dal fantastic e di fantasience... e simpri e à savût contâle!
E cumò, come prometût (e un gracie a Marina pes fotos), la vere nature dai cinc di là parsore, cjalait ce musis...:


text:
«Comissari, je rivade une letare strambe.»
La vôs dal ostîr e jere compagnade dal so gran dêt che al pontave viers il bancon.
Il Comissari Rocheton al à cjapât in man la letare e subit al à scomençât a cjalâle par ben.
«Uhm... Ce strani... Cence nissune scrite... Sigûr e plate alc. Ostîr, clamimi Spilot. Chest al è un câs dificil: une femine je in pericul di vite. Jo o voi ta mê stanzie di sore.»
Il vecjo amì di Rocheton al jere li in mancul di une ore.
«Viodistu, Spilot, cumò ti conti il câs da la letare cence non. Scoltimi cun atenzion. Cheste letare je di une femine, come che si sint dal parfum da cjarte. Une femine plene di pôre, tant che no à rivât nancje a scrivi il non dal destinatari. Cun di plui la femine je jentrade in ta ostarie cence che nissun si sedi inacuart. Sigûr alore che a jere vistude di om. La ostarie je simpri plene di fum e confusion e a voltes si pues confondisi di om a om. Ma une femine si sarès viodude.
«La femine ancje si sint smicjade di cualchidun...», al va indenant Rocheton. «Cualchidun al cîr di copâle, viodistu la cjarte da la letare un pôc fruçade. Je la pôre, il fastidi, la voie di platâsi e di domandâ il me jutori. Puare femine...
«La cuestion a devi jessi une vore grivie ancje par un altri particolâr: sul cjanton da la letare si viôt une piçule magle. A somee vin neri, ma invezit al è sanc imbrucjât. E cuant che intun câs al è il sanc, la robe je penze! Pericul, cjarissim il me amì. O vin di movisi a cjatâ la femine, prin che par jê al sedi masse tart!»
«Ce storie ingropade, Comissari. E se invezit a fos dome une letare smenteade par câs sul bancon da la ostarie, salocor di un om che al à une buteghe di parfums, che al veve premure, al à bevût un tai di corse e al à maglât la cjarte?»
Nancje finît di cjacarâ, si sint tucâ intor da puarte da stanzie. Al jentre l'ostîr.
«Comissari, al è di sot un om che al dîs di vê smenteât une letare cence non. Che altre dì al jere jentrât di corse a bevi un tai e, sore pinsîr, al à lassade sul bancon. Mi à dit ancje che al à une buteghe di parfums...»
«Spilot...», al dîs Rocheton. «Eco sberdeât il câs da la letare cence non.»
di Massim Furlan


text:
MIERCUS AI 23 DI SETEMBAR 2015
VOT E MIEZE SOT SERE
VILLA DORA
SAN ZORZ
O vin metût la gnove su la pagjine facebook di Contecurte (a proposit, la vêso plasude? Vêso invidât i amîs in ostarie? su mo su, che o vin di cressi :) ) e al è ancje nassût l'event facebook par chei che a àn voie di partecipâ e fâ partecipâ, ma us contìn alc ancje chi de prime serade di cuatri par imparâ a scrivi e preseâ lis contis curtis.
A conduzi al sarà il nestri Ostîr, e a lei, nancje a dîlu, il famei de Ostarie, Checo Tam, ma nol baste, o vin domandât jutori a Michele Londero, atôr de clape teatrâl di Glemone Dret & Ledrôs e o vin ancje un rinfuarç musicâl furlan e dut di scuvierzi cun In 2 rive no tocje.
Vonde cussì?
No!
O vin fat lis robis in grant. O vin un scritôr, un dai nestris contecurtârs plui preseâts, che nus à regalât rubrichis bielissimis come "La conte misteriose" e contis une vore bielis. O cjacarìn di Gianfranco Pellegrini, che nus regalarà cualchi peraule propit in bande de serade.
E se no vês vonde o vin ancje dai esperts che o clamarin a rispuindi ducj ae stesse domande: Parcè scrivi contis curtis par furlan? Miercus al tocje a un espert di marketing e a un scritôr professionist une vore braurin.
Il teme de serade, prin dai cuatri pas che o spiegarin cun esemplis, par podê scrivi des bielis contis curtis, al è A ben scomençâ, ven a stâi trop che al è impuartant l'inizi de conte e il titul intune conte curte e soredut in chês curtissimis.
Il dut intune iniziative che e à voie di meti dongje la leteradure curte, la didatiche narative e la lenghe furlane. Vigneit, plaseit, condivideit.


text:
O soi rivade cul grop di comozion tal cuel a pensâmi di chei triscj fats di za 40 agns. O ai i ocjâi scûrs che mi platin i voi e un fazolet blanc al cuel. Cjalantmi atôr mi soi pensade dal gno zovin inamorât. Al jere biont e cui voi svelts e spaurîts, sec e spirtât, ma bon di incantesemâsi a cjalâmi cuant che i passavi dongje. Te sporte, ben pleiade o ai la tovaiute di gulezion che mi veve regalât, tignude di cont tun scansel ducj chescj agns.
Une machine, dute cjariade di robe, ju veve lassâts pe strade. A jerin pari, mari e doi fruts. La fantacine e varà vût sui cutuardis agns ma e jere fate che e pareve une di vincj. Siò fradi al veve cualchi an di mancul, a jerin cecoslovacs, o almancul ta chê volte si clamavin cussì. La machine, une Skoda a cjantons spiçâts, le vevin puartade a comedâ te oficine di gno pari che e jere tal curtîl là che o jerin a stâ. Nol jere un lavôr di pôc e cussì i vevin dât di podê sistemâsi tal garâs di cjase. No si son scomponûts, si sintivin siôrs a podê rangjâsi cun pôc.
E jere Istât e vacancis da scuele, jo o vevi sedis agns e te television o viodevin i fats de “Primavere di Praga”. Fevelant cu la femine, jo e me mari, o vevin savût che l’om al jere un miedi e che ancje jê e jere a vore tal ospedâl. Jo o cirivi di butâle un pôc tal inglês e cussì o vin rivât a capîsi al mancul alc. Noaltris o nomenavin “Ducke”, falânt la pronuncie di Dubcek, jê nus veve dit che "ducke" al voleve dîsi zucar, ma di capî ce che a pensassin di chel che al steve capitant te lôr Patrie, no vin podût intindisi.
La siore, si gjoldeve il soreli e l’aiar e mi veve spiât che il frut, Lubos, si jere inamorât di me. Par ricuart, mi àn regalât un servizi pe gulizion, timbrât cu la patate, une creazion di Lubos. Jo, invezi, ae frutate, i ai regalât un "segnelibri" di tiessût, che o vevi ricamât cuntune rose. Si jerin ancje scambiâts la direzion di cjase, ma jo no sai dulà che a vevin di lâ, se fos ator par gust o se a jerin scjampâts de lôr Patrie, e no vin pì vût contats. Cuant che la machine e jere aromai comedade, e che si veve di compilâ lis cjartis pal paiament, il siôr mi veve domandât se o savevi il latin. No mi visi plui, ma no crôt di vê provât a discori ancje par latin.
Ce biele che e je Praghe, tiere di chei mei antîcs amîs de Cechie mai sintûts altri. O soi su la grande place, san Venceslao, spalis al grant museu nazionâl, da pît des scjalis, propit dolà che a ricuardâ il sacrifici di Jan Palach e je une lapide. Al jere tant timp che o volevi vignî ca a viodile. Se ti cjati Lubos ti disarès che la tô tovaiute le ai ancjemò, vele. E che in chescj agns ti ai pensât ce tantis voltis. Parcè no si sino mai scrits? Si ti cjatàs ti disarès che cheste tavuae puartade achì mi svissine a di chê famee scognossude e fugjasche, cumò o rivi adore a capî il vuestri cidinôr di chê volte, il grop di comozion tal cuel di vuê e je a mê maniere di riconzunzi il lôr ricuart ae lôr tiere.
di DoneBete
Conte n. 108


text:
Al è aromai di trê dîs che o spietìn platâts tra i claps de Crete Rosse, juste in face dal Volt de Gane. Al è il pont miôr par lumâ cui che al ven sù dal paîs e visâ i oms che a stan in paisse alì dal Volt. Ur tocjarà a lôr di tacâ la colone che e à di passâ par li. I nestris, jù in paîs, nus àn fat savê che a son pronts par partî. “Doi, trê dîs – nus àn dite – no di plui”.
Al è za trê dîs che o spietìn cui voi pontâts sul pont di dulà che a varessin di rivâ. Cu lis orelis spiçadis par sintî ogni rumôr suspiet. Ma dut al è cidin. Cun chest frêt maladet, ancje i rumôrs si glacin. Dome il craçâ dai corvats al creve ogni tant chest cidin e nus vise che nol è dut un sium.
Cheste criùre nus sturnìs. A sta fers si riscje di glaçâsi. E ogni tant e vignarès voie di lassâsi cjapâ di chel clip che ti cjarine la cjar, di chê muart dolce. Ma o vin un compit di fâ: fermâ la colone. E lu fasarìn. Costi ce che al costi.
Jo, Martin e Zuan o sin i plui zovins dal grup. Chei cui voi miôr. Par chel nus àn sielzûts par fâ la vuaite. Sperìn dome, cuant che al sarà il moment, di rivâ alì dal Volt prime che dut al sedi finît. Par vinci cun lôr. O par murî cun lôr.
Il gno turni al è cuasi insom. O ai i voi stracs. O ai bisugne di discjoli un lamp la voglade. Mi ziri. Zuan nol è plui sentât là che al jere la ultime volte. O cjali dulintor. Su la Crete Rosse a son sì e no trê puescj dulà stâ e Zuan nol è in niò. Nol pues jessi sparît cussì. Al è alc che nol va.
Mi ziri bande Martin. Mi cjale e al fâs bocje di ridi. No si à visât di nuie. Lu cjali miôr. Al è daûr a sfantâsi. Al è come se un alc di invisibil sal mangjàs. A bocons. Gjambis, stomi, braçs, cjâf. Un lamp e nol è plui. Il gno berli si glace tal cuel. Po lu sint. Il nuie. Svelt. Mi grampe. Lis gjambis, il stomi, i braçs… Il nuie.
No. Cussì no mi plâs. O ‘nt scrivarai une altre. Cul dêt poiât sul tast o scanceli peraule dopo peraule e rie dopo rie. Al è un tic sadic scancelâ cussì, cuant che al bastarès selezionâ dut e fracâ “canc”, ma a son dome personaçs. No sintin nuie. O no?
di Carli Pup


text:
Il
parlamentâr dal SDLP Patsy McGlone al à invidât l’esecutîf
nordirlandês a fâ cognossi il rapuart sui progrès des azions di
politiche linguistiche pal gaelic irlandês e pal scots e al à
descrit tant che alarmant il fat che il document nol sedi stât
inviât par timp aes autoritâts britanichis clamadis a presentâ al
Consei de Europe un rapuart complessîf su la tutele e la promozion
des lenghis minorizadis. La ministre pe culture, pes arts e pal timp
libar de Irlande dal Nord, Carál Ní Chuilín, e veve presentât il
rapuart al guvier doi mês prime de scjadince ma i membris dal
esecutîf no son stâts bogns di cjatâ une posizion unitarie sul
teme. Su la fonde dai acuardis di pâs, il guvier nordirlandês al à
di jessi formât di rapresentants de comunitât unioniste e di chê
nazionaliste irlandese – un compit che cumò al è tes mans dal DUP
e dal Sinn Féin – ma su diviersis cuistions chest al ingredee lis
decisions. Tal câs de lenghe gaeliche, il DUP che al cîr di
pidimentâ ogni azion di politiche linguistiche e il Sinn Féin al
sburte par che i dirits linguistics de comunitât irlandese a vegnin
rispietâts.
Font:
BBC, 06/08/13


text:
A son daûr a cressi ogni dì di plui lis protestis internazionâls cuintri dal Maroc pal câs de ativiste saharawi pai dirits umans Aminatu Haidar. Ai 13 di Novembar, la femine, che e tornave dai Stâts Unîts dulà che e veve ritirât il premi Kennedy pai dirits umans, e je stade blocade des autoritâts marochinis alì dal aeropuart de capitâl saharawi El-Aaiún che, prime i àn secuestrât il passepuart, e daspò di un interogatori su lis sôs ideis politichis le àn imbarcjade a fuarce suntun avion che al è aterât a Lanzarote, intes isulis Canariis. Achì, lis autoritâts spagnolis, prime le àn obleade a passâ la frontiere e po i àn impedît di tornâ a imbarcjâsi parcè che no veve il passepuart. Aminatu Haidar e à inviât un siopar de fam par denunciâ lis autoritâts marochinis e spagnolis che i impedissin di tornâ a cjase. La sô situazion e à jevât la proteste dai militants saharawi in patrie e ator pal mont, dai grups di solidarietât pal popul saharawi, des organizazions internazionâi pai dirits umans (tant che Amnesty International e Human Rights Watch) e di diviers rapresentants politics, tra chescj ancje une trentine di europarlamentârs, che a denunciin lis autoritâts marochinis e spagnolis pe violazion dal dirit internazionâl. Daspò des protestis, il guvier spagnûl al à fat savê di jessi disponibil a ricognossii il status di rifugjât politic, ma Aminatu Haidar e domande dome di tornâ a cjase dai siei fîs e si refude di acetâ un tratament che la Spagne i dinee a ducj chei altris saharawis perseguitâts dal Maroc.
Font: Ambassade RASD Rome, 14-21/11/09; Europa Press, 20-21/11/09


text:
Cjarbon
Il cjarbon (o ben cjarvon o cjarvoncli) al è un minerâl di colôr scûr. Al è fat di carboni, idrocarbûrs e in piçule part di sulfûrs e altri materiâi. Il cjarbon al si forme cu la pirolisi di biomassis, soredut di origjin vegjetâl, soteradis sot dai sediments spes diviers chilometris.
Parche al nassedi dal cjarbon al covente che il materiâl organic, une volte muart, al si cjatedi in curt cence ossigjen a nivel molecolâr. Chest al pues di solit sucedi tes fôs dai flums o ancje tai lâcs o tes palûts dulà che il materiâl al pues finì cul jessi soterât in pôc timp. La gran part dal carbon che al si cjate al dì di vuê al si è formât te etât gjeologjiche de ere carbonifare.
Il cjarbon al è une des principâls fonts energjetichis dal om ancje se al va dite che al è une vore incuinant. Intal 2005 si stimave che intal mont il 40% de energjie eletriche a fos fate doprânt il cjarbon. A si calcole che a sedin riservis di minerâl par 300 agns.


text:
Ativiscj
pe lenghe galese a àn presentât intal Parlament britanic une
propueste par incressi il servizi audiovisîf par galês cuntune
plateforme multimediâl che e slargji contignûts, imprescj e
modalitâts di difusion plui innà di ce che in dì di vuê a
produsin S4C e Radio Cymru. Tai ultins agns, di fat, si à vude une
incressite massive di televisions e di radios par inglês, intant che
il galês al à vût di fermâsi a une emitente televisive e une
radio. Doprâ la multimedialitât par incressi i servizis al judarès
ancje a svicinâ di plui i zovins ai prodots audiovisîfs par galês.
Font:
Wales On Line,
27/10/15


text:
Prime Conference regjonâl
su la tutele
de minorance linguistiche furlane
24 di Novembar 2012
RELAZION di
ERIKA ADAMI
(Comitât tecnic sientific de l’ARLeF)
------------
La promozion
de lenghe furlane
sui mass media
di
Erika Adami
Di simpri l'ûs di une lenghe e pretint une diferenziazion che e devente element sociâl. Impuartant al è che cheste diference e sedi comunicade ben, no dome te cualitât dai contignûts, ma ancje te sielte dai mieçs di trasmission. Il sociolic de comunicazion, McLuhan al disè che "il mieç al è il messaç". In dì di vuê si pues zontâ, in face ai social networks, che il mieç nol è dome il messaç, ma la socialitât dal stes e la identitât dal individui. In trops no vivino se no in funzion, almancul parziâl, di facebook o di twitter e, massime, dai grups di agregazion che si formin cun lengaçs propris par diferenziâsi miôr?
Une lenghe e à di tignî cont di chest e che la sô funzion e je di conferme e di sigurece jenfri il grup che le fevele e di confront e di curiositât viers chei che no le fevelin.
Par chest e à bisugne di vê no dome une sô socialitât propositive viers i "estranis", ven a stâi int che no si cognòs di persone, ma une sô "fisicitât", che e je la lenghe scrite, par mieç dai mieçs di comunicazion che a deventin ancje mieç di alfabetizazion e di cualificazion se doprâts ben.
In Friûl, e je la leç regjonâl 29/2007 tal Titul V (articui 20/23) a ocupâsi dai intervents tal cjamp dai mieçs di comunicazion, ven a stâi radio, television, stampe e altris produzions (libris e publicazions, ancje in formât informatic, e oparis cinematografichis, teatrâls e di musiche), internet e gnovis tecnologjiis, che a promovin il furlan tes lôr ativitâts e che la Regjon e sburte e e sosten dal pont di viste economic. La leç 29, rispiet ae normative esistinte, e à introdusût la prevision di un regolament specific pe dissipline des ativitâts contributivis.
Un cuc al stât di fat
La presince dal furlan tai mieçs di comunicazion, intindint cun chescj, in cheste sede, cjarte stampade, radio, television e internet, ancje se tai agns e je cressude, no rive a competi cu la produzion in lenghe taliane ancje parcè che cheste presince no je cuotidiane e continue.
In lenghe furlane, tacant de cjarte stampade, a vegnin publicâts e distribuîts il mensîl "La Patrie dal Friûl"; il cuindisinâl, a gratis, "Il Diari"; une pagjine e diviersis rubrichis fissis sul setemanâl "la Vita Cattolica", che al da fûr ancje, tant che suplement, il gjornalut par fruts "Alc&Cè"; une pagjine sui setemanâi "Il Friuli" e, une volte al mês, su "Voce isontina", par cure de Societât Filologjiche Furlane, e une, une volte al mês, sul cuotidian "Messaggero Veneto”, ancje cheste par cure de Societât Filologjiche Furlane.
A esistin ancje altris periodics publicâts, dal dut o in part, in lenghe furlane: rivistis leterariis, sientifichis, di aprofondiment su temis di atualitât, publicazions par cure di clapis culturâls. No dutis a gjoldin di finanziaments publics.
Cjalant aes emitentis radiotelevisivis - dal servizi public o fevelarai plui indevant, ancje se nol è peât intimementri ae leç 29 -, il furlan al è doprât massime in dôs radios privadis, Radio Onde Furlane e Radio Spazio 103, che a produsin e a trasmetin ogni dì notiziaris, rubrichis e programs di informazion, aprofondiment e intrateniment in lenghe. Programs in lenghe a vegnin produsûts e trasmetûts ancje di televisions privadis, ma cence continuitât, pocjis oris par setemane se no minûts, e in fassis oraris che dispès no son di grande scolte.
Diviers programs radiofonics si puedin scoltâ ancje in streaming e cualchidune des publicazions nomenadis si pues discjamâ dal web. Su internet a esistin e a cressin lis informazions di caratar personâl che a deventin, dispès, dai trasmetidôrs di notiziis. A vierzi la strade a son stâts i blogarins, che, in part, a continuin une azion informative. Cu la rivade dai social networks a son nassûts grups di agregazion, di amicizie, di condivision che a àn simpri plui utents par furlan, une vore creatîfs e vivarôs e, in grât, di fâ rêt.
Intun cuadri svelt e no complet pe dificoltât di presentâ in struc un panorame un grum articolât, no pues dismenteâ di ricuardâ i notiziaris trasmetûts su lis emitentis radiotelevisivis privadis, che a fasin cognossi la ativitât istituzionâl dai ents che ju finanziin, disponibii ancje in rêt.
Fevelant di istituzions, si à di dî che, di 5 agns, la Regjon Friûl-Vignesie Julie - uniche aministrazion regjonâl in Italie - e furnìs traviers de agjenzie di stampe Agjenzie Regjon Cronichis, che e da cont ogni dì dai proviodiments e des ativitâts dal President e de Zonte regjonâl, un servizi di informazion tes trê lenghis minorizadis dal teritori - furlan, sloven, todesc - sui temis principâls che a rivuardin lis comunitâts di riferiment, consultabil su la pagjine des gnovis de Zonte.
Cheste ufierte comunicative trilengâl, che e met il Friûl-Vignesie Julie ae avanguardie te atuazion des normis previodudis pe aministrazion publiche de leç 482/99 e a’nt incrès la vocazion europeiste e internazionâl, no à vût simpri une continuitât par problemis contratuâi e la ativitât, in plui moments, e je lade indevant dome in gracie de buine volontât dai singui. Il servizi cumò al è garantît di gnûf te sô plenece. E par chel che al inten il furlan, dal mês di Jugn stât, cul distac di une gjornaliste de agjenzie di stampe regjonâl li de Arlef, che e je stade indotade cussì di un ufici stampe interni, la ativitât di informazion sul sît de Regjon e des iniziativis de Arlef e je cressude cetant.
La grande part des publicazions e dai programs radiotelevisîfs ricuardâts a vegnin realizâts cul contribût de Regjon Friûl-Vignesie Julie, che ju finanzie a traviers dal Servizi coregjonâi tal forest e lenghis minoritariis (par chel che al inten radios e televisions, in gracie de leç 29) e de Agjenzie regjonâl pe lenghe furlane, che tra i siei compits e à ancje chel di pandi l'ûs dal furlan tai mieçs di comunicazion.
I intervents finanziâts cu la leç 29/2007
Cjalant ai intervents finanziâts dal 2008 incà, ven a stâi daspò che e je stade fate buine la leç 29, il Servizi coregjonâi tal forest e lenghis minoritariis al à finanziât, tal 2008, 10 radios e televisions privadis e 11 tal 2009 (lis cifris te tabele). Tal 2010 no son stâts dâts fûr fonts. Il Servizi al à tornât a finanziâ lis emitentis radiotelevisivis - 10 in dut -, tal 2011, daspò che la Regjon e à vût stanziât 150 mil euros. Stes stanziament pal 2012, 150 mil euros. In chescj dîs al è stât fat bon il plan di ripart.
Font: Regjon Autonome Friûl-Vignesie Julie,
Servizi coregjonâi tal forest e lenghis minoritariis
Cui contribûts publics, lis emitentis radiotelevisivis privadis a àn realizât e trasmetût programs di informazion e aprofondiment di caratar gjornalistic su temis di atualitât, trasmissions su lis nazions cence stât e su lis minorancis nazionâls de Europe, rubrichis sportivis e programs di intrateniment, lezions par furlan, previsions dal timp, rassegnis stampe dai cuotidians locâi. I destinataris dai contribûts a son stâts Radio Onde Furlane, Radio Spazio 103, Radio Studio Nord, Radio Voce nel deserto, Canale 55, Antenna 3 Nordest (Free), Telealtobut, Telechiara, Telefriuli, Telegorizia, Radio Telepordenone, Videopordenone, Video Regione e Telequattro.
Par chel che al inten la Arlef, dal 2008 al 2011, la Agjenzie, che dal mês di Mai stât si è indotade di un gnûf sît, moderni e funzionâl, e à finanziât cualchi progjet di comunicazion. In particolâr:
· il cuindisinâl di gnovis a gratis "Il Diari", produsût de T&T Comunicazioni, distribuît in Friûl e discjamabil in rêt ancje pai furlans tal mont;
· la riviste par fruts "Alc&Cè", suplement da "la Vita Cattolica", scjariabil ancje di internet e fat di fumets, zûcs e aprofondiments par furlan e che al è l'unic prodot pal target a vignî fûr cuntune cierte regolaritât. Prodot di edutainment (educazion e divertiment insiemi), al ven doprât ancje tes scuelis;
· il "Gjornâl furlan des siencis", produsût de Societât sientifiche e tecnologjiche furlane, li che a vegnin publicâts lavôrs origjinâi di ricercje e di divulgazion su lis dissiplinis sientifichis e tecnologjichis plui avanzadis par furlan e inglês;
· la riviste di leterature furlane "La Comugne" , editade de cjase editore Kappa Vu, palestre e vitrine par une gnove gjenerazion di scritôrs furlans, e che, tai agns, e à vût publicât no dome narative, ma ancje saçs sientifics, storics, critiche leterarie, senegjaturis di teatri e di cine, contis par fruts.
La Arlef e à finanziât ancje la Cooperative di Informazion Furlane par doi progjets metûts adun cun Radio Onde Furlane: "Radio-dîs", che al è adun spetacul interatîf, trasmission radiofoniche e inchieste itinerante tes scuelis furlanis sul rapuart dai zovins cu la lôr lenghe native e lis altris lenghis feveladis te regjon, ancje chês de imigrazion, e "Joy! Ce biele zoventût", progjet pe promozion radiofoniche de lenghe furlane in forme di concors, indreçât ai zovins, che a àn imbastît une trasmission, daspò un periodi di formazion. La miôr trasmission e à vinçût un contrat di colaborazion cun Onde Furlane. Une sorte di talent show par sburtâ i fantats a fâ musiche e comunicazion par furlan.
Une note: di là des intenzions de Regjon, dal sigûr di preseâ, a son stâts finanziâts programs, massime su lis televisions privadis, sospindûts, finît il finanziament. Compagn al è sucedût pe Rai, li che o sin ancjemò lontans dal dâ vôs ae minorance linguistiche furlane te programazion radiotelevisive, tal rispiet de normative taliane e europeane. Fat confermât dal Comitât consultîf dal Consei de Europe su la Convenzion cuadri pe protezion des minorancis nazionâls, che, tal ultin document che al fâs il pont sui aspiets positîfs e negatîfs de azion di tutele des minorancis nazionâls che a vivin tal Stât talian, al à denunciât un cuadri dal dut negatîf par chel che al inten la presince dal furlan tal servizi radiotelevisîf public.
Nol è stât ancjemò inviât nissun notiziari di informazion, tancj dai programs in lenghe trasmetûts a son stâts metûts adun di realtâts esternis o a son stâts paiâts de Regjon par mieç di convenzions di pueste. Si fevele pal plui di programs setemanâi, tal cjanton de domenie di matine, par une part dal an. Al è plui di dîs agns - di cuant che e je stade metude in vore la leç statâl 482/99 - che lis principâls istituzions e associazions furlanis a stan sburtant par viodi ricognossût il dirit di vê trasmissions radiotelevisivis in lenghe, che al cjate la sô fonde propit te 482. Tal 2008, e je stade inviade une programazion radiofoniche in lenghe, in gracie di convenzions tra Rai e Regjon Friûl-Vignesie Julie. I programs - aprofondiments cuotidians, dal lunis al vinars, su temis di atualitât -, a àn vût - lu àn dit plui voltis i dirigjents de stesse Rai - risultâts di scolte cetancj bogns. Chest fin al 2010. Scjadude la convenzion e finît il finanziament de Regjon, nol è stât produsût plui nuie.
Chest an, pe prime volte, il contrat di servizi jenfri Rai e Ministeri pal svilup economic al à metût la lenghe furlane dongje di todesc, francês, sloven e ladin, disint, al articul 17, come 2, che si à di fâ une convenzion di pueste ancje pal furlan come par chês altris lenghis tuteladis. La convenzion e inten dome i programs radiofonics. Ben il "salt di categorie", ma a son passâts 10 mês e ancjemò no son gnovis.
Il stât di atuazion de leç 29
Fevelant de metude in vore de leç regjonâl 29/2007 tai mieçs di comunicazion, l'articul 23 de leç e previodeve che la Regjon e des fûr un Regolament di atuazion pe concession dai contribûts. Lu à fat, ma dome sul finî dal 2011 e in riferiment a radios e televisions. Il Regolament nol cjape dentri, di fat, cjarte stampade e internet.
A son agns che il setôr al sta fasint i conts cul tai dai finanziaments regjonâi, ben prime dal ingriviâsi de crisi e diferent di ce che al è sucedût par altris realtâts in regjon: azerâts, pes radios e televisions privadis, tal 2010 e ripristinâts tal 2011, cu lis variazions di belanç, daspò une fuarte campagne di proteste, ma ridusûts rispiet a prime. Pal 2012, a laran pal 75% aes televisions, il 25% che al reste aes radios, smiezantjur, duncje, i fonts. E je vere che a fâ domande a son plui televisions che radios, ma a son lis emitentis radiofonichis privadis chês plui ativis a pro dal furlan, buinis di garantî continuitât e cualitât di azions. E fin cumò, a àn davuelt une ativitât sostitutive dal servizi public (o pensi, par esempli, ai radiogjornâi).
Ben al sarès premiâ la cualitât, la cuantitât e la continuitât des ativitâts davueltis, e il fat di produsilis. Doprant l'imprest dai controi che a son previodûts de leç 29.
La leç e previôt ancje che la Regjon e finanzii, in maniere proporzionade ae lôr ativitât, i sogjets che a àn "une struture stabile e une adeguade organizazion" (articul 24), che a davuelzin "une ativitât cualificade e continuative pe promozion e pe difusion de lenghe furlane". Ancje par chescj sogjets - i ents ricognossûts di primarie impuartance pe lenghe furlane -, lis risorsis a son stadis taiadis (pal 2012 a son stâts impegnâts 535 mil euros, che a cjapin dentri ancje chei assegnâts ae Societât Filologjiche Furlane e ae Kappa Vu), ma in maniere orizontâl, cun conseguencis su la continuitât des ativitâts davueltis e su la lôr struture, pierdint ancje puescj di vore. A Radio Onde Furlane, par esempli, ducj i dipendents a son stâts in casse integrazion e un gjornalist al è stât licenziât.
Ce covential
par promovi miôr il furlan?
No si puedin fâ propuestis se prime no si fâs une analisi, par essenziâl che e sedi, fasintsi almancul une domande: cuale ise la percezion dal furlan te nestre societât?
Di là di ce che nus disin lis indagjins e l'otimisim alimentât de incressite des domandis di furlan a scuele che e pant sì un ciert grât di sensibilizazion de bande des fameis, ma ancje la volontât di delegâ aes istituzions scolastichis la formazion linguistiche dai fîs - e cuntune ore par setemane no si va lontan… -, miôr jentrâ intun supermarcjât. Culì, scuasi nissun frut al fevele furlan, scuasi nissun gjenitôr o nono al fevele furlan ai fruts. No dome, par solit ancje i grancj no lu doprin o lu fevelin cu lis personis che a san che a cjacarin par furlan. Tant al è che se a àn di domandâ un eto di persut o paiâ la spese, lu fasin par talian. Si vergognin di fâlu par furlan, no i ricognossin la dignitât par jessi doprât te situazion des comunicazions interpersonâls dal dì di vuê. O sin di front ae vitorie de masse e de standardizazion, dal nivelament culturâl e inteletuâl, fat bielzà previodût di Lévi-Strauss cuant che al fevelave di ipercomunicazion.
Da rest, ben pôc di furlan si viôt ator, gjavadis lis tabelis stradâls e, invezit, la percezion ancje visive de lenghe e je impuartantone a front dal monolinguisim talian dominant parcè che e lavore psicologjichementri in maniere positive su lis personis e e da lustri ae lenghe. Cun di plui, la situazion economiche che o vivìn e puarte a un sparagn ancje dal pont di viste linguistic, favorint sieltis consideradis economichementri plui apetibilis, tant che l'inglês, che, unic, par plui di cualchidun, al darès un avignî.
Chest parcè che no esist une percezion di oportunitât, e partant vincidore, dal furlan, ancje parcè che pôc, tai agns, al è stât fat cun chest obietîf che al è strategjic, e si è vût miôr fâ azions episodichis su grups determinâts, che a muerin une volte finidis, scjafoiadis de ipercomunicazion che e segne il nestri timp e che al pratint, invezit, atenzion e ripetitivitât di messaçs, oltri che emozion. Fatôrs dificii di otignî, se no si è esperts. Al è chel che al sucêt a scuele, cuant che si fevele ai fruts un furlan peât al passât, dome tune vision tradizionâl, che no ur cjacare de societât dal dì di vuê.
Ce fâ alore?
Prin di dut, si à di tornâ a pensâ il posizionament de lenghe e la maniere di presentâle a nivel sociâl. Fat che al pretint une cognossince clare e no superficiâl, e inzornade, dai mecanisims di comunicazion e la capacitât di pensâ in funzion di une strategjie plurienâl e di cressite propositive dai sogjets interessâts.
Po, une atente azion di comunicazion che e valutedi la maniere miôr di rivolzisi al target definît e sielt, e che no sedi une ripetizion dai modei di une lenghe dominante.
O sugjerìs cualchi idee, restant tal cjamp di mê pertinence e che mi è stât afidât, chel dai mieçs di comunicazion.
Cjarte stampade
Prin di dut, e va notade la crisi dal marcjât de stampe su cjarte. Lis venditis in edicule a van jù e i abonaments a calin, sostituîts dome in part des versions su web e sui telefonins. La crisi e salve pocjis testadis, tai câs, par esempli, che i lôr letôrs a sedin anzians, i plui usâts ae cjarte stampade.
Seconde robe di notâ, l'analfabetisim furlan dai letôrs - la plui part e capìs e al fevele furlan, pôcs lu lein e inmò mancul lu scrivin - insiemi cui prejudizis che a esistin ancjemò su la lenghe (il furlan tant che lenghe vecje, passade, che no covente…), e che a ridusin l'atenzionalitât.
In chest cjamp, al sarès ben che al nassès un cuotidian dut in lenghe furlane, ma, su la fonde di ce che o ai dit cumò denant, saressial let? Che al vedi di jessi metût tra i obietîfs tal setôr dai mieçs di comunicazion, dentri dal Plan gjenerâl di politiche linguistiche de Arlef, al è fûr di dubi, ma in chest moment forsi al sarès miôr smirâ a incressi la presince de lenghe furlane su gjornâi e rivistis e la cualitât di cheste presince, che e domande competence e professionalitât. Al è fondamentâl che la int lis percepissi, se si vûl otignî l'efiet di cambiâ la valutazion negative de lenghe furlane a confront cun chê taliane, tignude tant che superiôr dal pont di viste simbolic. Si à di furnî une imagjine vincente e inmagante, trative dal furlan, par superâ la percezion dal furlan come lenghe vecje e inutile.
Une buine soluzion e je chê de propueste diferenziante, sedi tai mûts che tai contignûts, che e determine atenzion, judantsi magari cui colôrs par incressi il concet di diferenziazion e l’otimisim cuant che si fronte la leture. Ancje dal pont di viste de foliazion. O pensi ae pussibilitât di fâ dai inserts, tant che la esperience di "Par furlan" che al incressè lis venditis dal Messaggero Veneto, dai alegâts ai gjornâi, che a tratin i argoments in maniere clare e ju segmentin tant che, garantide une regolaritât tes jessudis, si fâs sù tal letôr un clime di spiete di ogni gnûf numar. I esemplis a son. "Alc&Cè" (cu "la Vite Catoliche"), pai fruts, e "Fantats", pe mularie, par esempli, a son progjets di comunicazion une vore preseâts cuntun target clâr di riferiment e propuestis smiradis e che a dan un valôr ancje comerciâl ae lenghe (tant che tal câs di "Fantats"), parcè che il furlan al à di jessi doprât ancje tant che prodot economic (e chest al varès di jessi tignût in grant cont ancje te suaze di une strategjie turistiche).
In pratiche, si à di intervignî cun elements che a sedin:
· colezionabii dai interessâts;
· che a feveledin di un Friûl diferent;
· che a dedin emozion o in gracie de tratazion dal contignût o in gracie de modalitât di presentâlu;
· che a coinvolzedin grups di interès ben definîts;
· che a someedin plui inovatîfs dal gjornâl che ju à dentri;
· che a vedin une scansion clare e argoments segmentâts, di mût di creâ une spiete tai letôrs.
Television
Par chel che al rivuarde lis televisions privadis, bisugnarès sfrancjâsi de vision folcloristiche e tradizionâl dal Friûl, une vore presinte in cetancj programs. Da rest, no si pues pretindi masse se no esist une corete valutazion economiche dal impegn metût.
In mert ae television publiche, realistichementri no varìn in curt un telegjornâl par furlan. E cuant che al sarà, a varan di jessi costruîts modui, modei e atôrs in grât di vê "appeal", par determinâ une buine atenzion e che no dedin une imagjine "di serie B" ae lenghe e ae culture furlanis.
Cjalant alore a ce che si pues fâ in curt, cjapant at che i telespetatôrs a son usâts a viodi il telegjornâl regjonâl in fassis oraris determinadis, si podarès costruî e doprâ une striche di gnovis che e cor da pît dal Tg3 regjonâl par dâ informazions par furlan. Cheste operazion e à plui vantaçs:
· no covente une specializazion, se no compositive;
· no coste cuissà ce;
· e va a insisti suntun telegjornâl tun orari di massime scolte;
· e permet di dâ notiziis locâls che il telegjornâl regjonâl, par problemis di triestinitât o di pôc personâl, nol da, determinant une atenzion viers ce che al è scrit te striche e pal furlan;
· fevelant di aveniments che no saressin tratâts, e rapresente un valôr zontât pe testade;
· jessint ripetitive, stant che i sottitui a continuin a cori, e jude a fissâ lis informazions e la lenghe;
· e permet une progressive alfabetizazion de int, obleant a lei une informazion diferente e diferenziade.
Intervignint in cheste maniere, il telegjornâl talian e chel furlan si sostegnin insiemi.
Radio
La radio e reste un strument di compagnie impuartant e e sta cressint te scolte. Se fate ben, e à un rapuart coscj/beneficis interessant ancje in relazion ae promozion e al disvilup sociâl de lenghe. Al sarès un pecjât dismenteâlu e ridusi i investiments ancje pe specializazion e organizazion costruide, dificilmentri recuperabilis.
A saressin di valutâ propuestis su targets. O pensi ae austriache FM4 che e trasmet par todesc (al podarès sei furlan) e inglês notiziaris curts, intervalâts de musiche; o ae slovene SLO 1, che e à programs pe etât medie/alte, chê de plui part de nestre popolazion e che e rapresente un cjanton pratichementri vueit di marcjât.
Web o Net?
Internet al è simpri plui impuartant e strategjic a difarence dal web che al sta lant al mancul. Al permet di slargjâ la lenghe furlane a coscj une vore bas, rispiet a altris mieçs di comunicazion, e, dâur dai fats, al sarès ben sburtâ te direzion des gnovis tecnologjiis massime chês smart par svicinâ ancje i zovins. O pensi in particolâr ai social networks, che a son dai catalizadôrs formidabii di agregazions e informazions.
Di plui, jessi in rêt (che e favorìs il fat di ricognossisi part di une comunitât, ancje se virtuâl) e permet di svicinâ i furlans tal forest, massime des gnovis gjenerazions, tant che e sta fasint l'Associazion dai Students furlans cun fantats americans di divignince furlane, cun scambi di materiâl, par fâju sintî dongje de tiere dai paris.
Su la fonde di chestis potenzialitâts, parcè no pensâ di slargjâ, sul net plui che sul web, cjanâi informatîfs e di agregazion linguistiche? E pensâ a aplicazions pai telefonins? La leç 29 e dediche un articul di pueste, l'articul 22, a internet e aes gnovis tecnologjiis: al sarès ben tacâ a doprâlu.
Fâ lis robis justis
e fâlis ben
Sierant, nol è impuartant dome ce che si comuniche e cun cuai mieçs, ma ancje cemût che si comuniche. Che nol è nome un fat di bêçs, ma di cualitât de spese e di planificazion plurienâl par frontâ un futûr simpri plui grivi. Al è dibant gjoldi pal 29% di gjenitôrs in plui che a àn dit di sì al furlan a scuele se no si fevele ai fruts dal Friûl di vuê e se no si àn tescj e no si doprin metodologjiis atuâls.
Par fâ chest si scugne crodi sedi te vitalitât de lenghe sedi su la sô fuarte valence culturâl e psicologjiche oltri che, e lis gnovis che nus rivin cuintri la autonomie a son li a mostrânusal, politiche. Partant, o domandi ai politics un impegn no dome plui seri che al partedi dal vuestri ûs personâl e public de lenghe, ma ancje eficient te distribuzion e te valutazion dai risultâts dai investiments publics fats, cirint interlocutôrs cun esperience e premiant i risultâts positîfs di mût che la lenghe si sfrancji dal sempliç assistenzialisim par deventâ element di cressite economiche sociâl, tant che al è capitât cu la borghesie catalane e la imprenditorialitât galese.
E, no ultin, un impegn economic almancul compagn ai stanziaments pes realtâts culturâls triestinis.
Erika Adami
Udin, ai 24 di Novembar dal 2012
---------
Un grazie ae dotore e gjornaliste Erika Adami par vênus dâte la pussibilitât di publicâ sul nestri Blog, chest so intervent su la tutele de lenghe furlane intai mass media.
La Redazion dal Blog


text:
I
Comités Abertos de Galizie a àn decidût di imbastî une campagne
su Twitter par marcâ la impuartance de lenghe proprie e par fâi
cuintri aes politichis linguistichis puartadis indenant dal guvier
galizian e di chel spagnûl (ducj i doi intes mans de diestre
spagnoliste) che in chescj agns a àn dât colps une vore dûrs ae
lenghe. La iniziative e je stade inmaneade subite dopo de publicazion
di une ricercje dal Istitût Galizian di Statistiche che e mostre
cemût che jenfri il 2001 e il 2011 la popolazion che e à il
galizian tant che prime lenghe e je colade jù dal 57 al 45%. Un pôc
par volte, a disin i Comités, lis politichis dal esecutîf a son
daûr a butâ fûr il galizian de scuele e de aministrazion publiche.
Cussì, par mostrâ la poie popolâr ae lenghe, massime tra i plui
zovins, si à decidût di lançâ la campagne che vie pe gnotolade
dai 17 di Dicembar e je stade segnade dal hastag
#EuEnGalego. Il sucès al è stât cussì tant che i “vuits” cun
chest messaç si son plaçâts al prin puest in Galizie e fintremai
al tierç puest a nivel statâl.
Font:
Codigo
Cero, 17/12/14; Galicia Confidencial,
18/12/14


text:
Plaçute Salon Guai sa si stude la bore Il len al scon ardi benon I brundui a sclopetin parsore E la polpe a si strache belplan messede messede dai none Lasse chi giri un pouc jo I vasuz cun la cjarte oleose Si cercin vie pal invier Sot pradeit La cort di…
Read more »
Il Gjaul No tu pensarâs chi le ti ator cui cuars La forcje in ta man e i volis ros di sanc L’invidie a è un sintiment ca no la conte dute No sei dome jo a vei la lenghe biforcute Eri un bon cristian e da fame il plui biel Pas frutes…
Read more »
Strie Lenghes di gjat Il sanc di un sborf mat Bolides ta ‘l aghe di lâc Cûr di sarpint Aragn cence dincj Cjapât cuant cal soflave il vint Om ofindût ca nol à mai falât Ma voi triscj l’an spudât poiant il pît sore di chel dal plevan cal brusave jerbe di san Zuan…
Read more »
La so puema Al ere cròt, biât frut, al ere neri cuant ch’a lu àn cjatât, dispicjât e cuviert e il predi al deneave il cimiteri al maldert an cavilât par metilu sot Il sô rimuars o lu ai puartât come un pês tra massarie gorlete e bleons il sô frut o l’ai…
Read more »
Cjalde che sere Ce biele sere ce cjalt ca le A è mo plui biele passade cun te Ven voe di jessi di saltà fûr Di la pas stretes la ca le scûr E finalmentri tu mi âs dêt di si A è stade dure ma va ben cussì Ce biele sere…
Read more »
La mê rosse Fer li a cjalâ daûr di un balcon la int che si strusse intal stradon Sabide sere ducj a implenâ la scjatule vueite da felicitât Ah ea … Compagnie biele e soridint si tache la sere cul prin tai di vin e un tic a la volte vie un…
Read more »
Rampini Chi di front di je La sint parsore grande Di plui grant nue a no ‘n dè Lee, dur i scarpons La cuarde in man Alçi i voi e a è pronte la me Man, li a strenzi la piere Ca sgrife l’anime intere Sot di me el me compagn…
Read more »
Grant (a me Mari) In un moment si devente grancj Cuant che a cjase tu puartis un franc Si tu finìs disevot agns Se sore une schede tu incrosis su alc Grant in che sere chi tu mi âs dit di si Grant cuant cal nas to fi Grant tant da no crodi…
Read more »
A là sù Encje par vuei al è dut finît, encje par vuei i pos lâ a durmî, sieri il balcon che no veti di entrâ opûr che alc no mi podi scjampâ. Di là sù, di là sù, dimi ogni tant spiitu a ca jù Di là su, di là su, si…
Read more »


text:
petek, 01. junij 2007
vinars / petek
jentrâ tal zîr cence fin de vore di ogni dì.
Al varès di vê un viêr tal cjâf, che si jeve dal jet denant dì e
al côr in premure ogni dì a une vore che no i plâs,
dome par fâ bêçs e par podê meti alc sot i dincj.
O pensavi cussì e par agns al lave ben.
Vuê o jevi a buinore, o mangji in premure e vie a vore, grazie a diu, al è Vinars!
La peraule rumene “vinars” e vûl dî par furlan „sgnape, cognac“ e diven di „vin“ (vin) + „ars“ (brusât) dopo la peraule todescje “Branntwein”.
Leta nazaj po končani šoli, sem se odločil, da se ne bom prepustil neskončnemu krogu
vsakodnevne službe. Nima vse pospravljeno, ki vstaja pred zoro in beži vsak dan na posel, ki mu povrhu
nič ne diši, samo zaradi denarja, da bo lahko dal nekaj pod zob.
Tako sem mislil in leta je šlo dobro.
Danes sem se zjutraj dvignil, na hitro kaj pojedel in na šiht, hvala bogu, danes je petek!
Po furlansko pomeni petek „vinars“, vinars pa po romunsko pomeni „žganje“ od „vin“ (vino) + „ars“ (žgan) tvorjeno po zgledu nemške besede “Branntwein”.
2 komentarja:
- Dree pravi ...
-
compliments par chest gnûf blog, intant ti ai linkât li de ILfurlanist. mandi!
- nedelja, 03 junij, 2007
- furlan pravi ...
-
O podarès dì di sintì, dentri di me, lis lidrîs (Contant sui dêts): Celts, Romans, Gôts, Bizantins, Longobards, Ongjars, Patriarcjins e Venezians, Francês, Austriacs e fintremai a Italians, ducj chei che a son stâts a paronâ in Friûl.
Nô no savìn ce tant che a àn lassât chei popui in ognun di nô.
Alc a scugnin vê lassât!
No sono cjargnei piçui e neris, e furlans alts, o rossiz e pivicjôs, altris bionts, cun musis slavis, e musis furlanis e forestis di ogni sorte! Cuant che o cjati une muse che no cognòs o mi domandi: di dulà vegnino i soi bisavons?
La veretât e je che passâts i cuarante e ven voie di poesie, di cjalâ il mont cui voi che si veve di frut, di cjalâ une zornade di soreli o une lune rosse come che fos la prime volte che li si viôt. Une voie di scoltâ il timp come che nol fos chel marcât dai orlois.
No savevi di vê cussì tant di compagn cuntun sloven.
- ponedeljek, 11 junij, 2007


text:
Iliade
La Iliade e je - insiemi cu la Odissee - un poeme epic assegnât a Omêr. Si compon di vincjecuatri libris o cjants. In totâl a son 15.693 esametris. Opare ciclopiche e complesse, al è une des fondis de leterature greghe e in gjenerâl de leterature ocidentâl e mondiâl. E conte lis vicendis di un curt episodi de storie de vuere di Troie, chel de ire dal eroi Achil, intal ultin dai dîs agns di vuere. Dopo nûf agns di assedi Agamenon, gjenerâl de armade achee e fradi di Menelau, si refude di tornâ a Crise, sacerdot di Apol, sô fie Criseide, che lui al à otignût come prede di vuere. Il Diu al punìs cuntune pestilence il cjamp dai Grêcs e Agamenon, frontât cun viamence di Achil inte assemblee dai vuerîrs, al è costret a tornâ Criseide. Par compensâsi di cheste pierdite al gjave a Achil la sô sclave Briseide. Achil disdegnât, calcolant di vê vût une ofese imperdonabile, al decît di no combati plui de bande dai Grêcs, che cussì a vegnin batûts cun durece dai Troians. Patrocli alore al decît di lâ in cjamp cu lis tu armis di Achil, par fâ crodi che chel al sedi tornât a lotâ, ma al ven copât di Etor, che i gjave lis armis divinis. Achil, dopo di vê vût armis gnovis di Efest, al torne a combati par svindicâ la muart dal so amì; infin al è il duel cun Etor che al reste copât e Achil. Priam, re dai Troians e pari di Etor, al rive intal cjamp dai Grêcs a domandâ la restituzion dal cuarp, e infin al rive a comovi Achil. Il poeme si siere cui funerâi di Patrocli e di Etor. Pai siei tignûts vuerîrs la Iliade e je calcolade plui arcaiche de Odissee, e je il poeme dal eroi che combatint e murint in bataie al concuiste la imortalitât de glorie, biel che inte Odissee cheste glorie e je concuistade dal om in graciis de sô inteligjence, de sô pazience e de sô brame di cognossince.


text:
Daûr dal
ultin rapuart su la politiche linguistiche in Catalogne, presentât
in maniere uficiâl ta chestis zornadis, al ven fûr che l’80,5% de
popolazion adulte dal Principât al è in stât di fevelâ par
catalan, intant che il 65% al è ancje bon di scrivilu. Rispiet ai
agns prime al reste stabil il numar des personis che a àn il catalan
tant che lenghe native, ma al cres chel des personis che a stimin il
catalan la lôr lenghe di riferiment e ancje chel di cui che lu à
tant che lenghe di ûs abituâl.
Font:
Generalitat de Catalunya, 06/05/13


text:
Ai 17 di
Mai, dopo cuasi dôs zornadis di discussion e l’esam di passe un
centenâr di emendaments, la Assemblee de Corsiche e à fat bon il
statût pe couficialitât dal cors e pe valorizazion de lenghe
proprie de isule. Dai 51 membris de Assemblee 36 a àn votât a pro
dal proviodiment, ven a dî i indipendentiscj di Corsica Libera, i
nazionaliscj moderâts di Femu a Corsica e la plui part dai elets di
centri çampe che a guviernin la isule; altris 11, o sei i
rapresentants de oposizion di centri diestre e chei de çampe
republicane, a àn decidût di no partecipâ al vôt, intant che 4 no
jerin presints. Cundut di un pocjis di modifichis leadis ae
aprovazion di cualchi emendament, il test jessût de Assemblee nol è
masse lontan di chel presentât ae Aule dal referent pe lenghe Pierre
Ghionga. Si trate di un segnâl une vore fuart lançât de isule che
e spiete cumò la rispueste di Parîs. Cun di fat par che il statût
di couficialitât al puedi jentrâ in vore al covente un vôt dal
Parlament francês.
Font:
Alta Frequenza, 17/05/13


text:
Cui 8 di
Otubar su cinc televisions privadis de Gipuzkoa e je tacade la
emission di “Gurean gaur” (Vuê tra di nô), un gnûf telegjornâl
dut in lenghe basche. Il notiziari cuotidian al dure miezore e al è
svilupât su trê moments: un pes gnovis dal dì; un cuntun
aprofondiment suntune tematiche specifiche; e un altri cuntune
interviste a di un personaç de culture, de politiche o de societât.
Il progjet, che al è poiât de aministrazion provinciâl cuntun
contribût anuâl di 207 mil euros, al à chê di slargjâ la
presince dal euskara intes televisions locâls e di proponi une
concorince costrutive ae radiotelevision publiche basche (ETB).
Font:
ABC, 05/10/12


text:
Par esempli, il ministri spagnûl pe educazion, José Ignacio Wert, al à declarât che la riforme scolastiche che il guvier di Madrid al è daûr a inviâ e à, tra i siei obietîfs, chel si “spagnolizâ i students catalans”. Denant des protestis rivadis de Catalogne, il prin ministri spagnûl Mariano Rajoy al à butât inmò plui benzine sul fûc rispuindint che la riforme educative imbastide di Wert e à dute la sô poie. Intal framieç la avocate di stât Elisa de la Nuez e à declarât che se i catalans a vessin chê di celebrâ un referendum ilegâl si varès di impedîlu cun ducj i mieçs, ancje cu la fuarce. Une posizion cheste esprimude di plui bandis, ancje di rapresentants des fuarcis armadis spagnolis. Denant di cheste ofensive spagnoliste, i catalans a àn rispuindût cuntune adesion scjarse ae fieste spagnole dai 12 di Otubar, ma soredut cuntune volontât ancjemò plui fuarte di lâ a votâ. Daûr dal ultin sondaç su la cuistion, di fat, al ven fûr che plui dal 74% dai catalans al vûl che il referendum si davuelzi. A domandâlu no son dome i eletôrs dai partîts nazionaliscj catalans, ma ancje cuasi il 60% dai eletôrs socialiscj e plui di un cuart di chei dal PP.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
18/10/12
Paîs Catalans: ofensive spagnoliste cuintri dal indipendentisim
Par esempli, il ministri spagnûl pe educazion, José Ignacio Wert, al à declarât che la riforme scolastiche che il guvier di Madrid al è daûr a inviâ e à, tra i siei obietîfs, chel si “spagnolizâ i students catalans”. Denant des protestis rivadis de Catalogne, il prin ministri spagnûl Mariano Rajoy al à butât inmò plui benzine sul fûc rispuindint che la riforme educative imbastide di Wert e à dute la sô poie. Intal framieç la avocate di stât Elisa de la Nuez e à declarât che se i catalans a vessin chê di celebrâ un referendum ilegâl si varès di impedîlu cun ducj i mieçs, ancje cu la fuarce. Une posizion cheste esprimude di plui bandis, ancje di rapresentants des fuarcis armadis spagnolis. Denant di cheste ofensive spagnoliste, i catalans a àn rispuindût cuntune adesion scjarse ae fieste spagnole dai 12 di Otubar, ma soredut cuntune volontât ancjemò plui fuarte di lâ a votâ. Daûr dal ultin sondaç su la cuistion, di fat, al ven fûr che plui dal 74% dai catalans al vûl che il referendum si davuelzi. A domandâlu no son dome i eletôrs dai partîts nazionaliscj catalans, ma ancje cuasi il 60% dai eletôrs socialiscj e plui di un cuart di chei dal PP.


text:
A son 66
lis lenghis dopradis par voltâ il sît internet dal gnûf cuarp
unificât de polizie scozese, ma tra chestis al mancje il gaelic, ven
a dî la lenghe proprie de aree ocidentâl de Scozie. Cheste
mancjance e à jevât diviersis protestis, ancje a nivel politic, che
a àn fevelât di “pataf tai confronts dal popul scozês”. John
Angus MacKay, diretôr de organizazion pe lenghe Bòrd na Gàidhlig,
al à ricuardât che il gaelic al è ricognossût tant che lenghe
uficiâl e che dutis lis autoritâts publichis, duncje ancje chês di
polizie, a àn di svilupâ un plan pe promozion di cheste lenghe. Un
puartevôs de gnove polizie unificade al à fat savê che si è daûr
a meti jù il plan, che al previodarà ancje la traduzion dal sît
par gaelic e che al cjaparà sù dutis lis misuris za in vore pe
lenghe intal cuarp di polizie locâl che al operave intes areis là
che il gaelic al à une presince plui marcade.
Font:
Scottish Express, 05/05/13


text:
1835
De Vichipedie, la enciclopedie libare dute in marilenghe.
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
Pal Mont[cambie | modifiche il codiç]
- 2 di Març - Ferdinant I al divente imperadôr de Austrie.
- La citât australiane di Melbourne e ven fondade di John Batman e John Pascoe Fawkner.
- 1 di Dicembar - Hans Christian Andersen al publiche il so prin libri di flabis.
Nassûts[cambie | modifiche il codiç]
- 15 di Març - Eduard Strauss, compositôr austriac († 1916)
- 2 di Jugn - Pape Piu X († 1914)
- 27 di Lui - Giosuè Carducci, poete talian, vincidôr dal Premi Nobel pe leterature († 1907)
Muarts[cambie | modifiche il codiç]
- 2 di Març - Imperadôr Francesc I di Austrie (n. 1768)
- 23 di Setembar - Vincenzo Bellini, composidôr talian (n. 1801)


text:
O leèvi di cualchi bande achi ator, tal blog di une zovine sui 20 agns,ch'a si lamentave dai laments dai parints parcé che jê a rivendiche il dirit di no fâ nujâltri che divertîsi e lâ ator cui amîs.
29 gen 2009
Nuje di nuje . Niente di niente
Di un'altre bande o leievi le storie di un omp che ae stesse etât al rivendicave dome il dirit di podê fracâ sun tun baton. Ce isal fracâ un baton? Nuje! Al é come un ch'al rivendiche juste il dirit di dâ pidadis. Nuje di plui.Ma se il baton al é chel di une machine fotografiche e che il fracadôr al devente un grant artist dal fracâ un'istantanee tal puèst just al moment just e ch'al finís par deventâ celebre, alore a é un'altre storie. Naturalmentri storiis di chei ch'a son deventâts popolârs e milionaris dome par vie che lis pidadis a lis davin tar un balon o in cognossin un grum, ma chê di chê mule o no me sarès mai spietade. PS: Le foto a é stade tirade viedal autôr a la fin di fevrâr e no si cjate plui di nissune bande su internet. Ch'a i sêti mantât tal cjâf?
Foto di Lucien Clergue
Leggevo in un blog, i lamenti di una ragazza sui 20 che rivendicava il diritto di divertirsi e di non voler ne studiare ne lavorare.Nello stesso tempo, leggevo la biografia di un tipo che alla stessa età rivendicava solo il diritto di schiacciare un bottone. Che cos'é schiacciare un bottone? Niente di niente.E come dar pedate nell'aria.Niente di più.Solo che a forza di schiacciare bottoni e calciare palloni c'é gente che ne fa un mestiere. Ma facendo niente di niente si ottiene zero virgola niente.
PS: La foto del nudo rigato dalle ombre del sole attraverso una saracinesca era visibile fine alla fine di febbraio. Poi é stata tolta dall'autore che ha proibito a Google di farle apparire su internet. Consolatevi guardando le mie zebre. Da me tutto é gratis:-)
Scrit dal Mario Sommarti A l'ore juste: 06:44
Etichetât: fotos, Scampanotadis
Nessun commento:
Iscriviti a: Commenti sul post (Atom)


text:
Consegnâts i lavôrs par slargjâ la Fruch
Superâts i problemis leâts al pat di stabilitât e a cualchi criticitât di nature burocratiche, a son stâts consegnâts miercus ai 11 di Novembar i lavôrs par ristruturâ e par slargjâ la scuele primarie Fruch dai Riçs. Il progjet, là che la Aministrazion comunâl e à metût un milion e 250 mil euros, al permetarà di dopleâ i spazis a disposizion de struture scolastiche. Si previôt di fâ sù un edifici gnûf che al sarà svilupât su doi plans cun…
Lavôrs par meti a puest la palestre de Manzoni
A son tacâts vuê, lunis ai 2 di Novembar, i lavôrs di ristruturazion de palestre de scuele secondarie di prin grât di place Garibaldi, intal complès “Manzoni-Stringher”, intervents che a permetaran di doprâ la vecje palestre des scuelis pe ativitât di zûc, pe didatiche, par alenaments e pe pratiche de bale a svol. Dut chest in gracie di une gnove pavimentazion omologade pe Fiba, de sostituzion di ducj i sieraments daûr des diretivis de sorintendence e de ricualificazion energjetiche dal…
Novitâts par mudâ la destinazion des areis edificabilis
Cul mudament des cundizions dal sisteme economic e dal sisteme fiscâl su lis areis edificabilis a son simpri di plui lis personis che a domandin al Comun di gjavâ la edificabilitât su chei terens che no intindin plui edificâ. A front di cheste situazion, la Zonte comunâl e à fatis buinis vuê, martars ai 27 di Otubar, lis liniis di indreçament par cjapâ sù e par stazâ lis domandis di riclassificazion des areis edificabilis fatis indenant dai citadins. La intenzion…
Comun e Ater adun par ricualificâ spazis a S. Svualt
Promovi progjets di ricualificazion e di riconversion funzionâl di spazis e di edificis dal cuartîr di Sant Svualt. Cun chest obietîf ancje il Comun di Udin al parteciparà, adun cu la Ater, ae taule su la rigjenerazion creative promovude de Associazion dai Comuns a nivel talian. Cu la sô adesion la Ater si rint disponibile a valutâ progjets di ricualificazion e di riconversion di ciertis struturis dal cuartîr par dâi acet a iniziativis di promozion de creativitât zovanîl. Si trate…
Lavôrs di ristruturazion al palasport Carnera
A son tornâts a tacâ i lavôrs di ristruturazion dal palasport Carnera. I intervents a saran fats de dite Riccesi di Triest e a varessin di lâ indenant par su par jù 200 dîs. Pai lavôrs la aministrazion comunâl e spindarà 2 milions e 300 mil euros. Ae fin dai intervents il palaçut dal sport gnûf cun 3 il puescj al sarà a disposizion des societâts sportivis ma ancje par organizâ concierts o spetacui. La aministrazion comunâl e veve inviât…
In curt i lavôrs par sistemâ lis pieris di place S. Jacum
In curt a saran tornadis a sistemâ lis pieris che si son distacadis di place S. Jacum. Dopo che la Sorintendence e à fat bon il progjet presentât dal Comun – al à spiegât il sindic, Furio Honsell Honsell – i uficis comunâi a àn inviât la procedure di gare par assegnâ i lavôrs. L’intervent al varès duncje di podê tacâ ca di pôc.
Sorelûc ae Garzoni, par inviâ daurman la manutenzion
Par permeti di fâ dai esams tecnics intes aulis dal prin plan de scuele primarie Garzoni, vuê un pocjis di classis a son stadis spostadis in vie temporanie in altris parts dal edifici e inte scuele Valussi li dongje. Il stes – e à dite la assessore comunâl pe educazion, Raffaella Basana – al sucedarà ancje doman, vinars ai 19 di Dicembar. I tecnics dal Comun a àn di fat decidût di anticipâ i lavôrs di manutenzion straordenarie za finanziâts…
Finîts i lavôrs ae viabilitât in viâl Monsignor Nogara
A son finîts i lavôrs par meti in sigurece la viabilitât, inte aree dal istitût Stringher, in viâl Monsignor Nogara. Lu à fat savê la aministrazion comunâl. I intervents a son stâts fats dal Comun, cuntune spese di 36 mil euros. Cheste setemane a saran finîts ancje i lavôrs di manutenzion de segnaletiche stradâl.
Eficience energjetiche, vinars cors pai Comuns
Dai intervents par vê implants di lûs publiche a led ae sostituzion des cjalderiis intes struturis comunâls, de ricualificazion dai infìs ae metude in vore di panei solârs: a son dome un pocjis des oparis che a àn chê di miorâ la eficience energjetiche e che a puedin permeti ai Comuns di otignî incentîfs economics. Propit par cognossi plui a fonts chest teme il Comun di Udin al promôf par vinars ai 9 di Mai, di nûf di matine a…
Sierade la prime part dai lavôrs inte ex caserme Osoppo
Si è sierade la prime part dai lavôrs di recupar de ex caserme Osoppo. L’intervent al à cjapât dentri la palacine di vie Brigata Re che in curt e deventarà la “cjase des associazions”. Pai lavôrs a son stâts spindûts 700 mil euros. Intal detai: a son stâts metûts in sest ducj i doi plans dal edifici che si slargje suntune superficie di un miâr di metris cuadris. Lis associazions a varan a disposizion une cuarantine di salis. In curt…


text:
Pedane provisorie pai disabii in Place Sant Jacum
A tacâ dal dopomisdì di vinars ai 11 di Dicembar lis personis disabilis e i gjenitôrs cun fruts e cjaruç a si cjataran une pedane provisorie par podê lâ sul plateatic di Place Sant Jacum e visitâ il Marcjât di Nadâl. La notizie a je rivade dal assessôr pes Ativitâts Produtivis e Turisim Alessandro Venanzi, daspò di vê vût la valutazion positive de bande de sorintendence. Il probleme dal acès ai disabii sul plateatic nol è gnûf pe aministrazion comunâl: daspò di vê tirât vie la vecje pedane, che no jere a norme di leç, il plan alçât di Place Sant Jacum di timp nol è acessibil par cui che al è obleât a cjaruçs e cjadree cu lis ruedis. In graciis ae colaborazion cu la sorintendence, al à dit l’assessôr, si è cumò fiduciôs di podê cjatâ une soluzion positive e definitive al probleme.


text:
Se si preocupìn di salvâ i mosaics di Aquilee, parcè che a son la nestre identitât antighe, parcè no vino di no salvâ une identitât antighe, ma ancjemò vive, che e je la nestre lenghe?
Adrian Cescje
-----------
PRESENTAZION
GRANT DIZIONARI BILENGÂL
TALIAN - FURLAN
SABIDE 29 OTUBAR 2011
Lis fotografiis
LA MATINE
INTAL DOPOMISDI’
e da une interviste de gjornaliste Erika Adami a Adrian Cescje…..
(…)
Cescje, cuale ise la funzion di cheste opare?
«I dizionaris a àn di regjistrâ lis peraulis di une lenghe, intun ciert moment storic. Tal nestri câs, cu la lenghe furlane "assediade", la funzion dal Grant Dizionari Bilengâl e je chê di dâ un imprest di riferiment lessicâl, massime aes scuelis, ma ancje a cui che al vûl scrivi daûr dal model de lenghe comune, par podê orientâsi te comunicazion di vuê».
(…)
Il Grant Dizionari Bilengâl al nas tant che dizionari eletronic. Parcè stampâlu su cjarte?
«La sielte de Agjenzie regjonâl pe lenghe furlane e à une motivazion psicologjiche politiche. La int e à ancjemò bisugne di vê in man la cjarte e, po, un che al viodarà in rie cheste opare di sîs volums – 7 mil pagjinis indut –, si rindarà cont dal sfuarç che al è stât fat, dal impegn e dal lavôr che al à daûr, robis che un cd nol rive a dâ».
Tancj, comprendûts rapresentants des istituzions, a àn vût dit che il Grant Dizionari Bilengâl talian furlan al è vignût a costâ masse. Isal cussì?
«Daûr dal Dizionari su supuart informatic, e cumò ancje su cjarte, al è un program eletronic che lu gjestìs di grande complessitât, che al ven doprât ancje de Universitât di Stocolme. E je scomençade di fat une colaborazion cul dipartiment di Italianistiche di chel ateneu pe preparazion di un dizionari talian svedês sul model di chel talian furlan. Daûr dal dizionari a son oris e oris di lavôr di cetantis personis, une trentine sù par jù, a son professionalitâts preziosis, paiadis dal sigûr di mancul rispiet ae realizazion di altris voris sientifichis e culturâls. Il Grant Dizionari Bilengâl al è une des oparis fondamentâls par salvâ une identitât storiche. Se si preocupìn di salvâ i mosaics di Aquilee, parcè che a son la nestre identitât antighe, parcè no vino di no salvâ une identitât antighe, ma ancjemò vive, che e je la nestre lenghe? A cui che al dîs che il cost dal Grant Dizionari Bilengâl al è un scjandul, o ricuardi ancje che dal 1999, cuant che al è tacât il percors di lavôr, in dì di vuê, ogni citadin dal Friûl-Vignesie Julie al à tirât fûr par cheste opare 10 centesims di euros a sporc al an!».
(…)
Interviste gjavade fûr dal sît internet de “La Vita Cattolica”, setemanâl de Arcidiocesi di Udin.
Lei dute la interviste
http://www.lavitacattolica.it/arcidiocesi_di_udine___il_portale/archivio_notizie/00005897_Si_presente_il_Grant_dizionari_bilengal.html